Юзга кирганга юз грамм\n28 ноябр 2020, Тошкент вақти: 19:33\nПаспортига ишонилса¸ тўрткўллик Тўтихон ая дунëдаги энг кекса одамлардан бири ва унинг ҳам ҳокимият¸ ҳам ўз чевара-эваралари ардоғида яшаëтгани айтилмоқда.\nКексаларга ғамхўрлик қилиш¸ ўзбек жамияти таянадиган қадриятлардан саналади. Айтилишича¸ Ўзбекистонда ҳокимият идоралари бу анъанага содиқ қолиш истагида¸ баъзан кулгили воқеаларга ҳам эшик очмоқдалар.\nЎзбекистонда бировга тилак тилар эканмиз¸ юз билан юзлашсин¸ 110 га ўрнашсин¸ деймиз.\nДунëдаги энг узоқ умр кўрган аëлнинг Ўзбекистонда истиқомат қилиши ҳисобга олинса¸ бу тилак ижобатига шубҳа қилмаса ҳам бўлади.\nАммо умр фақат тилак билан узаймайди. Аввало тақдир¸ қолаверса мўйсафидларга катта эътибор лозим.\nЎзбекистонда 80 дан ошиб¸ 90 га тўқнашиб¸ 100 билан юзлашганларга ëрдам бериш ҳақида ҳукумат қарори бор.\nБундан ташқари¸ ҳокимиятлар тавсиясига кўра¸ ширкатлар ëши бир жойга борганлар ҳолидан хабардор бўлишмоқда.\nМасалан¸ Бухоро ароқ заводи 100 ëшдан ошганларни бир яшик ароқ ва бир яшик вино билан сийлади.\nЯшиклардаги ароқ-виноларнинг сони эгасига етгунча анча камайиб қолгани ҳисобга олинмаса¸ ҳадя олган 100 ëшли ватандошларимиз хурсанд.\n100 га кирган отахону-онахонлар Бухорода¸ элга оши софий бериб тўй қилишади.\nТўйга эса тўëна билан келинади. Топган бир даста гул¸ топмаган бир боғ пиëз¸ дегандай.\n100 ëшга кирганлар ҳолидан хабар олинсун¸ деган ҳокимият топшириғини олган Бухоро ароқ заводи шотирлари нима совға қилиш борасида калла қотиришмаган чоғи¸ уларнинг ҳадяси кулгига сабаб бўлди¸ дейди бухоролик уй бекаси Адибахон.\n- 100 ëшдан ошганларга байрам муносабати билан ҳомий ташкилотларга топшириқ берилган. Улар ароқ¸ вино каби маҳсулотларни бериб чиқишган. Ҳомий ташкилотлардан биттаси вино ишлаб чиқариш акционерлик жамияти бўлган.\nҚўшнимизнинг онаси 100 ëшдан ўтган экан. Қўшнимизнинг келиб кулиб айтиши бўйича¸ кампирларни шунақа узоқ яшагани учун¸ қария бўлганлиги учун байрам билан табриклаб тўрттадан ароқ ва вино бериб чиқишипти¸ дейди Адибахон.\nАдибахон айтган ҳикоя қаҳрамонлари беадаблик қилишибди. Яхшиям улар чўчқа боқадиган ферма мудирлари эмас экан¸ деб гап бошлади тошкентлик Комрон Алиев.\n- Бухородаги ҳомийларнинг ароқ ва вино олиб бориб бериши бу беадабликнинг бир кўриниши. Балки бирор нарсага алмаштиришар¸ бирор енгиллик бўлар деган нуқтаи-назардан шундай яхшилик қилинган.\nЛекин бу маълум даражада бу масалага беэътиборлик билан қараш ва лоқайдликнинг бир кўринишидан иборат. Ҳар ҳолда ароқ-вино чиқарадиган ташкилотлар анча бой ҳисобланади. Улар бу нарсани охиригача мардлик қилиб чиройлироқ формада етказиши ҳам мумкин эди¸ дейди Комрон Алиев.\nКомрон Алиевнинг бу гапига яна бир суҳбатдошимиз¸ наманганлик аëл қўшилди.\n-Унинг ўрнига фойдалироқ нарса – унми¸ ëғми берса бўлмайдими? Ëки бўлмаса ўша нарсанинг пули берилса¸ ўзларининг камчиликларини тўлдиришарди.\nМен бунақа нарсани нотўғри деб ўйлайман. Қариялар “беришди” деб севинишган бўлиши мумкин. Қариялар ароқни қаëққа олиб бориб сотади¸ нима қилади? Бирор бир ўғли бўлса¸ ичиб¸ қайтанга ëмонлик келтирадию¸ дейди наманганлик аëл.\nЎзбекистонда ëши 100 дан ошганлар рўйхатга олинган ва уларнинг ҳолидан¸ аëлу эркаклигидан қатъий назар¸ биринчи навбатда ҳукумат хабар олади¸ дейди Ўзбекистон Меҳнат ва ижтимоий таъминот вазирлиги мулозимаси Мўътабар Сатторова.\n- 100 ëшдан қарияларимиз бизнинг республикамизда жуда ҳам иззат-ҳурматда. Ҳар байрамда 100 ëшдан ошган қарияларимизни туман ижтимоий таъминот бўлимлари¸ ҳокимликлар бориб табриклаб келади.\n80 ëшдан ошгандан кейин улар ўзгалар парваришига муҳтож бўлиб қолади. Уларга биринчи гуруҳ ногиронларига тенг имтиëзлар берилади¸ дейди Мўътабар Сатторова.\nМўътабар Сатторовага кўра¸ Ўзбекистондаги ҳар бир чол ва кампир ҳукуматнинг шафқати остида.\nСуҳбатлашганимиз наманганлик аëл эса ëши бир жойга борган бувисининг ҳукуматдан ëрдам ола олмаганини айтади.\n- Масалан¸ менинг абамнинг дадалари бор. Ëши 82 да. Ўғиллари йўқ¸ тўртта қизлари бор. Ëрдам берилади¸ дейдию¸ лекин маҳалла қўмитасига борсалар ëрдам берилмайди.\nҲатто пенсияларини ҳам вақтида олаëтганлари йўқ. “Сизларга пул берай дейман¸ вақтида олиб келишмаяпти. Яна свет ва газга ушлаб қолишипти” деб менга айтиб хафа бўлдилар.\nОзодлик: Мана Наврўз байрамида¸ Ҳайит байрамларида ҳомий ташкилотлар келиб ҳолидан хабар олган пайтлари бўлдими?\n- Йўқ¸ мен бунақа нарсани эслай олмайман. Фақат 2006 йилда бувим ўлганларида бир марта ëрдам беришган. Ўлганларидан кейин қанчадир ой пенсияларини беришган.\n“Ўғлингиз йўқ¸ сизга ëрдам пули берилади” деб айтиладию¸ сўраб борсалар¸ берилмайди. У кишига неваралари¸ яъни менинг опаларим қарашади. Қарайдигани борларга ëрдам пули берилади¸ дейди наманганлик суҳбатдош.\nБу наманганлик синглимиз билдирган маълумот эди. Инсоф юзасидан Тошкентдаги Нуроний деб номланган шифохонада кекса беморлар бепул даволанаëтганини ҳам айтиб қўйишимиз лозим.\nЎзбекистонда 100 ëшдан ошганлар сони ҳақида "Нуроний" ташкилотидан маълумот олдик.\n- 100 ëшлилар 1 апрел ҳолатига бизда 2213 нафар эди¸ дейди "Нуроний" ташкилоти ходимаси.\n"Нуроний" ташкилотидаги бу маълумот 2009 йил апрел ойигача бўлган даврни ўз ичига олгани боис таҳрирталаб. Яъни ўтган бир ярим ой ичида 100 ëшга кирганлар қатордан хато бўлгандир балки.\nАгар паспортидаги ëзувга ишонилса¸ дунëдаги энг узун умр кўрган аëл 129 яшар Тўти Юсупова. У Ўзбекистон шимолидаги Тўрткўл шаҳрида яшайди.\nТўти Юсупова ҳақида бундан олти ой аввал сизга хабар берган эдик. Бу аëл омонми¸ деб Тўрткўл ҳокимиятига телефон қилдик.\n- Соғ-омон. Эрталаб омон эди. Яхши¸ юрибди¸ деди Тўрткўл ҳокимияти мулозими.\nТўрткўл ҳокимияти мулозимига кўра¸ Тўти Юсуповадан ҳокимият мунтазам хабар олиб турибди.\nМамлакатнинг шимол ҳудудларида тўй-ҳашамга ароқ-вино кўтариб бориш айб ҳисобланмайди¸ аммо тўрткўллик амаки учун ҳам 100 ëшдан ошганларни ароқ билан сийлаш ҳаддан ташқари ғаройиб бўлиб туюлди.\n- Қарияларга бунақа совға тўғри келмайдику. Қарияларга бунақа совға ҳам бериб бўладими¸ дейди тўрткўллик амаки.\nБухоролик Адибахон ҳикоясининг яна бир қирраси бор. Совғага келтирилган яшикдаги ароқлар завод эшигидан чиққанда 20 та эдию¸ эгасининг қўлига етиб борганида тўрттага тушиб қолди.\nБунга ўхшаган ҳолат Хоразмда ҳам юз берди. Қарияларга совғага берилган чинни сервис ичидаги финжонлар сони биттага камайиб қолди. Олтита эди¸ бешта бўлди.\nХоразмлик кекса журналист Константин Аксенов финжонларни ҳокимият мулозими ўғирлаб қўйганини аниқлаб мақола ҳам ëзди.\nТаҳлилчи Комрон Алиев назарида¸ етим-есирларга¸ бева-бечораларга бериладиган ëрдамдан уриб қолишга бугунги ўзбек мулозимларининг бети чидагани ҳам кунимиз манзарасининг бир бўлагидир.\nБу вақтга келиб 100 ëшга кирганига юзта олган бухоролик умргузаронлар уйида тўй тонггача давом этди.\n- Бувига совға бўлади. Кейин буви уни набираю ўғилларига совға қилиб дастурхонга қўяди.\nМенимча¸ “Умрингиз узун бўлсин¸ яна шунақа нарсалардан келиб турсин” деб ният ҳам билдиришган бўлса керак.\nАроқ-винога ўғиллари¸ набиралари¸ келинлари байрам қилган бўлса керак. Кампирлар бу нарсани ича олмайдику¸ дейди Адибахон.\nКампир баҳонаю набираларни хурсанд бўлгани қолди.\nБайт будир. Бода кирган уйга қайғу кирмағай.


Олти ойдан кейин кучга кирадиган мазкур ҳуқуқий ҳужжат 2011 — 2015 йилларда республика микромолиялаш соҳасини ва нобанк молия секторини янада ривожлантириш бўйича чора-тадбирлар асосида ишлаб чиқилди.\nУшбу Қонуннинг мақсади ташувчининг фуқаролик жавобгарлигини мажбурий суғурта қилиш соҳасидаги муносабатларни тартибга солишдан иборат. У тегишли вазирлик ва идоралар, суғурта компаниялари, йўловчи ташиш билан шуғулланадиган корхоналар мутахассислари иштирокидаги конференциялар, суҳбатларда муфассал таҳлилдан ўтказилди. Қонунни тайёрлаш чоғида сиёсий партиялар фракциялари уни такомиллаштириш бўйича ўз таклифлари ҳамда тавсияларини берди. Бундан ташқари, аҳоли ўртасида кенг муҳокамалар, оммавий ахборот воситаларида чиқишлар ташкил қилинди.\nМазкур Қонуннинг мазмун-моҳияти ва аҳамияти ҳақида парламент қуйи палатаси депутатлари ҳамда соҳа вакиллари ўз фикрларини билдирмоқда..\n— Мамлакатимизда нобанк молия секторини янада ривожлантириш йўлидаги ислоҳотлар жабҳага доир қонунчиликни маромига етказишни тақозо этди. Айни пайтгача соҳадаги муносабатлар 1993 йилда қабул қилинган “Умумий фойдаланишдаги ҳаво, темир йўл, ички сув ва автомобиль транспорти йўловчиларининг мажбурий шахсий давлат суғуртаси тўғрисида”ги Ўзбекистон Республикаси Қонуни билан тартибга солиб келинарди. Лекин унинг алоҳида нормалари замон талабларига жавоб бермайди ҳамда ташувчининг хизматларидан фойдаланиш чоғида йўловчига етказилган зарар қопланишини тўлиқ таъминламайди.\nБинобарин, “Ташувчининг фуқаролик жавобгарлигини мажбурий суғурта қилиш тўғрисида”ги Қонун юқорида номи тилга олинган ҳуқуқий ҳужжатнинг ўрнини эгаллаши назарда тутилган. Яъни ушбу қонунчилик ҳужжати асосида йўловчилар манфаатларини тўлиқ ҳимоя қилиш учун шароит яратилиб, йўловчиларни мажбурий шахсий суғурта қилиш ўрнига дунё тажрибасида кенг қўлланилаётган ташувчининг фуқаролик жавобгарлигини мажбурий суғурта қилиш механизми амалиётга жорий этилади.\nУмуман, мазкур Қонуннинг қабул қилиниши Ўзбекистон Республикаси ҳудудида барча турдаги транспорт воситасида ташиш чоғида йўловчиларга етказилган зарар қопланишини кафолайди.\n— Юртимизда транспорт-коммуникация тизимининг жадал тараққий топиши йўловчи ташиш соҳасидаги муносабатларни ҳам тубдан такомиллаштиришни талаб этмоқда. Шундай экан, ташувчининг фуқаролик жавобгарлигини мажбурий суғурта қилиш механизмини йўловчиларни мажбурий шахсий суғурта қилиш тизимига алмаштирилиши самаралидир. Зеро, бу Ўзбекистон Республикасида фуқаролик қонунчилиги ижросининг кафолатли воситасига айланади.\nУшбу Қонунда ташувчининг ўз фуқаролик жавобгарлигини суғурта қилиш бўйича мажбурияти бажарилишини назорат қилувчи субъектлар кўрсатиб ўтилгани ҳам муҳим аҳамиятга эга. Улар Ўзбекистон Республикаси Парвозлар хавфсизлигини назорат қилиш давлат инспекцияси, Ўзбекистон Республикаси Темир йўлларда юк ва йўловчилар ташиш хавфсизлигини назорат қилиш давлат инспекцияси, Ўзбекистон автомобиль ва дарё транспорти агентлиги каби транспорт соҳасидаги давлат органларидир. Қолаверса, ташувчининг ўз фуқаролик жавобгарлигини суғурта қилиш бўйича мажбурияти бажарилишини назорат қилиш қонун ҳужжатларига мувофиқ тегишли ваколатга эга бўлган бошқа давлат органлари томонидан ҳам амалга оширилиши мумкин.\nМухтасар айтганда, “Ташувчининг фуқаролик жавобгарлигини мажбурий суғурта қилиш тўғрисида”ги Қонун янги иш ўринлари яратилиши, суғурта бозори ва транспорт инфратузилмасини ривожлантириш, аҳолига тақдим этилаётган хизматлар сифатини оширишга кенг имкон яратади.\nМолия вазирлиги ҳузуридаги Суғурта назорати давлат инспекцияси бош инспектори:\n— Ташувчининг фуқаролик жавобгарлигини мажбурий суғурта қилиш тўғрисидаги қонунчилик дунёнинг кўплаб давлатларида мавжуд. Унинг ҳар томонлама ўрганилиши шуни кўрсатдики, бу усулда суғурта қилиш жабрланган йўловчиларга етказилган зарарни ўз вақтида қоплаш билан бирга, ташувчининг молиявий барқарорлигини таъминлаш нуқтаи назаридан ижобий натижалар бераяпти. “Ташувчининг фуқаролик жавобгарлигини мажбурий суғурта қилиш тўғрисида”ги Қонуннинг қабул қилиниши асосида янги суғурталаш тизими таклиф этилмоқда. Бу суғуртачиларга соҳадаги хавфлардан ҳимояланиш бўйича эҳтиёжларини янада тўлиқ қондириш имкониятини ҳам беради. Шу боис унда мажбурий суғурта қилиш тартиби, суғурта бозори иштирокчиларининг ҳуқуқ ва мажбуриятлари аниқ кўрсатиб ўтилган.\n“Ташувчининг фуқаролик жавобгарлигини мажбурий суғурта қилиш тўғрисида”ги Қонун етказилган зарарни қоплаш кафолатларини таъминлашнинг умумдавлат тизимида муҳим ўрин эгаллаб, мулкий манфаатлар муҳофазасини таъминлайди.\nМазкур рукндаги бошқа мақолалар: « Қонун тарғиботи ва амалиёт\tМадридда давра суҳбати »


ХОТИН-ҚИЗЛАР ҚАДРИ - Ўзбекистон овози газетаси\nкун сайин юксалмоқда\nОилада суюкли ёр, меҳрибон она, сариштали бека, жамиятда фаол ва фидойи. Аёл бахтининг тўкислиги шунда. Шу боис юртимизда аёллар қадрланади, эъзозланади. Ҳаётимизнинг янада гуллаб-яшнашида, жамиятимизни ҳар томонлама тараққий эттиришда хотин-қизларнинг ўрни кенгайиши муҳим аҳамиятга эга.\nЎзХДП Марказий Кенгаши «Фаол аёллар» қаноти ташаббуси билан Тошкент шаҳар Шайхонтоҳур туманидаги 46-оилавий поликлиникада ўтказилган «Аёл — жамият кўрки» мавзуидаги давра суҳбатида бу фикрлар алоҳида таъкидланди.\nГулноза ЭРНАЗАРОВА, Олий Мажлис Қонунчилик палатаси депутати, ЎзХДП фракцияси аъзоси:\n— Ҳақиқатан ҳам, бугун давлат ва жамият бошқаруви, ишлаб чиқариш, илм-фан, маданият, тиббиёт, таълим, ҳаттоки ҳарбий соҳаларда, қўйингки, барча жабҳада хотин-қизларнинг хизмати беқиёс. Мамлакатимизда аёллар ўз иқтидорини намоён қилиши, қобилиятига яраша ишлаши учун барча шароит яратилган. Ундан қай даражада фойдаланиш эса ўзимизга боғлиқ. Агар аёл ўзининг жамиятдаги ўрнини англаса, қобилиятини тўғри йўналтира олса, нафақат оила мустаҳкамлиги, шу билан бирга, жамият тараққиётига ҳам муносиб ҳисса қўшади. Шуниси қувонарлики, айни пайтда оила бекаси, фарзандларининг онаси бўлиш билан бир қаторда, жамият тараққиётининг турли соҳаларида ўз касби орқали муваффақиятларга эришаётган аёллар сафи кенгайиб бормоқда.\nДилфуза ИБРАГИМОВА, Шайхонтоҳур туманидаги 46-оилавий поликлиника бош врачи:\n— Оналар юрт қадрини, қадди-бастини кўтармоққа қодир, умумбашарий қадриятларни асраб-авайлайдиган фарзандларни вояга етказади. Юрт обод бўлсин, унинг шаъни улуғлансин, деб меҳнат қилади. Доим оиласига, эл-юртига наф келтиришни ўйлайди. Аёл шифокор бўлса, эл саломатлиги учун қайғуради, аёл бинокор бўлса, гўзал бинолар қуради.\nПоликлиникамизда ишлайдиган ходимларнинг деярли 90 фоизини хотин-қизлар ташкил этади. Улар аҳоли саломатлигини мустаҳкамлаш, жамиятда соғлом турмуш тарзини шакллантириш йўлида тинмай меҳнат қилмоқда. Биз, айниқса, ҳудудимиздаги туғиш ёшидаги аёллар саломатлигига алоҳида эътибор қаратамиз. Жисмонан бақувват, руҳан соғлом, маънан баркамол оналар келажаги буюк давлатнинг асоси ва пойдевори ҳисобланади.\nТадбирда, шунингдек, ЎзХДП Марказий Кенгаши раиси ўринбосари Шарбат Абдуллаева, Олий Мажлис Қонунчилик палатасидаги ЎзХДП фракцияси аъзоси Комила Каромова, «Фаол аёллар» қаноти етакчиси Мухтасар Абдураҳмонова, халқ депутатлари Тошкент шаҳар Кенгаши депутати, 44-оилавий поликлиника бош шифокори Муқаддас Раҳматуллаева, Тошкент шаҳар партия кенгаши раиси ўринбосари Маргарита Аҳмедбекова жамият тараққиётида хотин-қизларнинг ўрни ва мавқеини мустаҳкамлаш, бу борада партия ташкилотлари, фаоллар ва депутатлар зиммасидаги муҳим вазифалар ҳамда уларни самарали бажариш бўйича ўз фикр-мулоҳазаларини билдиришди. Ҳар бир ҳудудда ижтимоий қўллаб-қувватлашга муҳтож хотин-қизларга кўмак бериш, бу борада давлат ва жамият ташкилотлари билан ҳамкорликни кенгайтириш зарурлиги таъкидланди.


04.09.2018 13:08 0 229\nХалқаро олимпия қўмитаси президенти Томас Бах ХОҚ компьютер ўйинларини Олимпия ўйинлари дастурига киритишни режалаштирмаётганини айтди. Унинг таъкидлашича, компьютер ўйинлари зўравонлик ва дискриминацияни тарғиб қиляпти.\nБах шутерларни назарда тутган. Унинг айтишича, ҳар қандай яккакурашнинг илдизи реал ҳаётдаги инсонларнинг ўзаро олишувига бориб тақалади. Спорт эса мана шу олишувнинг тараққий этган кўриниши, деган ХОҚ раҳбари.\nЭслатиб ўтиш керакки, Осиё олимпия қўмитаси Жакарта ва Палембангда бўлиб ўтган 2018 йилги Осиё ўйинлари дастурига киберспортни киритган ва бу анъана 2022 йилда ҳам давом эттирилади. Унинг дастурига киберспортнинг айнан қайси турлари киритилиши ҳозирча қоронғу.\nХалқаро олимпия қўмитаси киберспорт


11 декабр 2019, Тошкент вақти: 22:19\nТуркия томони СУ-24 ҳарбий учоғи мамлакатнинг ҳаво чегараларини бузгани учун урилганини даъво қилмоқда. Россия Мудрфаа вазирлиги эса СУ-24 Туркия ҳаво чегараларини бузганини инкор қилиб, учоқ Туркия чегарасидан 1 километр нарида уриб туширилган, демоқда.\nТуркия томони баёнотлари:\nТуркия томони берган маълумотга кўра, 24 ноябрь куни СУ-24 бомбардимончи самолёти мамлакатнинг Сурия билан чегарасида Туркия миллий ҳаво чегараларини бузгани қайд этилган.\nТуркия ҳаво кучларига қарашли иккита F16 русумидаги самолёт СУ-24 учувчиларини 5 дақиқа ичида 10 бора ҳаво ҳудудини тарк этишга чақирган ва акс ҳолда, ҳужум қилишидан огоҳлантирган.\nСурия-Туркия чегарасида Россия самолëти уриб туширилди\nТалаб бажарилмагач, самолёт Суриянинг Туркия билан чегараолди ҳудудида уриб туширилгани расман маълум қилинди.\nТурк матбуоти берган хабарга кўра, СУ-24ни бошқарган икки учувчи парашютда сакраб, жонини қутқарган. Учувчилар Ассад армиясига қарши курашаётган маҳаллий туркман жангари гуруҳлари томонидан асир олингани айтилмоқда.\nРоссия томони баёнотлари:\nРоссия Мудрфаа вазирлиги СУ-24 самолётининг Туркия ҳаво чегараларини бузганига оид даъволарни инкор қиларкан, буни исботлаб беришга тайёрлигини таъкидлади.\nВазирликнинг Twitter тармоғидаги расмий саҳифасида аввалига самолёт, тахминан, "ердан отилган ракета билан урилгани" айтилди.\nАммо, куннинг иккинчи ярмида чиқиш қилган президент Владимир Путин инцидентни «ортдан берилган зарба», деб атади ва бунинг "жиддий оқибатлари"дан Туркияни огоҳлантирди:\nЛавров, шунингдек, 25 ноябрга мўлжалланган Туркия сафарини ҳам қолдирди.\nБританияда жойлашган Сурия инсон ҳуқуқлари ҳимоячилари гуруҳи вакили Рами Абдураҳмонга кўра, Су-24 самолёти Латакия вилоятидаги Туркман тоғларига қулаган.\nКейинги пайтларда Ассад қўшинлари бу тоғларда қатор ҳужумларни амалга оширди. Россия ҳарбий самолётлари эса бу ҳудудга ҳаводан зарба бермоқда.\nЎтган ойда Туркия самолётлари бу ҳудудда ҳаво чегараларини бузган номаълум дронни уриб туширган.\nРоссия ҳарбийларининг Сурияда 30 сентябрда бошлаган ҳаво ҳужумлари давом этмоқда. "Исломий давлат" террор гуруҳига қарши дейилган амалиётларда, асосан, Сурия президенти Башар Ассад режимига мухолиф ҳарбий гуруҳлар урилаётганидан норозилик билдирилмоқда.


Африкадан Европага Ўртаер Денгизи орқали ўтмоқчи бўлган 200 муҳожир ҳалок бўлди, 450 киши қутқарилди. Бош муаммонинг ечими қандай? - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\n08:14 - Африкадан Европага Ўртаер Денгизи орқали ўтмоқчи бўлган 200 муҳожир ҳалок бўлди, 450 киши қутқарилди. Бош муаммонинг ечими қандай?\nОсиё ва Африканинг қашшоқ ўлкаларидан юз минглаб, балки миллионлаб кишилар, уларнинг аосий қисми мусулмонлар, жаннатсимон Европага етиб олиш учун ҳар нарса қилишга тайёр эканликларини ҳамма билади. Муҳожирлар Ўртаер Денгизи орқали Европага етиб олиш учун тўғри келган кемача, қайиқча ва ҳатто шиширилган қайиқчалардан фойдаланаётганлари, уларнинг бир қисми йўлди ҳалок бўлаётгани, бир қисми денгиз чегарачилари тарафидан қутқариб қолинаётгани, маълум бир қисми бир амаллаб Европага етиб олаётгани ҳам ҳаммага маълум.\nЖаҳон ахборот воситалари чегара қўриқчиларидан олинган маълумотларга асосланиб хабар беришларича, Ўртаер Денгизида сўнги кунларда 200 дан кўпроқ муҳожир ҳалок бўлибди, 458 киши Ливия чегарачилари тарафидан қутқарилибди. Қанча одам Европага етиб олгани номаълум, чунки, улар яширинча Европага келаётган муҳожирлардир. Аммо, йўл хавфли эканлигига қарамасдан, муҳожирлар оқими камаймаётганидан тушуниш мумкинки, уларнинг катта қисми Европага омон эсон етиб олмоқда.\nҚонларига инсонпарварлик тушунчалари сингиб кетган европалик сиёсатчиларнинг боши қотган. Аммо нима қилиш керак саволига жавоб йўқ, яқин орада бўлмайди ҳам.\nТактик нуқтаи назаридан чегараларни мустаҳкамлаш билан шуғулланиш мумкин, Лекин бу ҳам стратегик муаммоларни ҳал этолмайди.\nСтратегик муаммоларни ечиш устида Осиё ва Африканинг қашшоқ ва қолоқ давлатлари ҳам Европа билан биргаликда ишлашлари, ўз мамлакатларидан чиқаётган муҳожирлар оқимини камайтириш ҳақида ўйлашлари керак.\n“Бирлик ” Партияси ва унинг жарчиси бўлган “Ҳаракат” Агентлиги йиллардан бери айтиб келаётганидек, Ислом дунёсининг қолоқлик ва қашшоқлигининг асосий сабаби - Ислом дини дунёвийлик/секуляризм принципини қабул қилмаётганидир. Ҳаёт кўрсатмоқдаки, Ислом уламолари бундай фундаментлар муаммоларни тушунмайдилар ҳам. Европа улар билан ишлаши, керак бўлса, уларни дунёвийлик/секуляризм принципини тан олишга мажбур қилиши лозим.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ўзбекистонда гриппга қарши эмлаш белгиланган режа асосида ўтказилмоқда\t14:33, 24 ноябрь 2016\tҚишнинг совуқ кунларида грипп ва ўткир респиратор инфекцияли касалликлар билан хасталаниш бирмунча ошади. Мамлакатимиз аҳолиси ўртасида ҳам мавсумий грипп билан касалланиш учраб турибди. Бундай беморларга ўз вақтида самарали тиббий ёрдам кўрсатиш баробарида ушбу касаллик тарқалиб кетишининг олдини олиш борасида тизимли ишлар амалга оширилмоқда. Бу ҳақда ЎзА хабар бермоқда. Одамлар орасида грипп ва бошқа ўткир юқумли касалликлар вируслари совуқ ҳавода ҳалок бўлади, деган гап юради. Бу нотўғри тушунча. Грипп вируси совуққа анча чидамлидир. Унинг асосан ҳаво томчи йўли билан юқиши тарқалиш хавфини янада оширади. Бу касаллик иммунитети паст, сурункали хасталиги бор беморлар, кекса ёшдагилар, ҳомиладор аёллар ва болаларда оғирроқ кечиши мумкин. Шу боис бундай хасталик ўз вақтида аниқланиб даволанса, гриппдан кейинги асоратларнинг олдини олган бўламиз. Шу мақсадда тиббиёт, таълим, мактабгача таълим муассасаларида кенг қамровли профилактика ишлари амалга оширилмоқда. Гриппга қарши эмлаш тадбирлари белгиланган режа асосида ўтказилаётир. Мактабгача таълим муассасалари, мактаб, коллеж ва лицейларда эрталабки тиббий таҳлил олиб борилгани, грипп аломатлари аниқланганларга шу ернинг ўзида биринчи тиббий ёрдам кўрсатиш ишлари йўлга қўйилгани ўзининг ижобий самарасини бермоқда. Грипп билан хасталанган беморларга зудлик билан тиббий ёрдам кўрсатиш учун барча шифохоналарда қўшимча ўринлар ва дори-дармон захиралари яратилган. Вирусология лабораторияларида тиббий таҳлил ишларини тез ва самарали амалга ошириш учун етарли миқдордаги диагностикум ва тест-системалар мавжуд. Дорихоналарда мавсумий гриппни даволашда ишлатиладиган ва ҳимояланишда фойдаланиладиган дори-дармон, юзга тақиладиган ниқоблар, тиббий ва дезинфекция воситалари стенди ташкил этилган. Бирламчи тиббиёт масканлари, клиникалар, ихтисослашган шифо муассасалари, шошилинч тиббий ёрдам марказлари ва бошқа шифохоналарнинг шифокорлари грипп эпидемиологияси, диагностикаси ва даволаш усуллари бўйича малака оширди. Эмлаш ҳар қандай юқумли касалликка қарши курашнинг энг самарали усулидир. Бу жараёндаги тизимли ишлар натижасида Меҳрибонлик уйлари тарбияланувчилари, кексалар, тиббиёт ходимлари бюджет маблағлари ҳисобидан гриппга қарши эмланди. Респиратор касаллик белгилари ва ҳарорат кўтарилиши кузатилганда зудлик билан ҳудуддаги оилавий поликлиника ёки қишлоқ врачлик пунктига қўнғироқ қилиб, шифокорни уйга чақириш тавсия этилади. Бугунги кунда барча бирламчи тиббиёт масканларида фаолият юритаётган умумий амалиёт шифокорлари бундай беморга бирламчи ёрдам кўрсатиш борасида етарли билим ва малакага эга.\nЯратилган ана шундай замонавий шароитлардан оқилона фойдаланиш ўрнига баъзи инсонлар грипп билан касалланганда ўз билганича турли препаратлар, айниқса, антибиотик дорилар ичишга одатланган. Бу мутлақо нотўғри. Антибиотик дорилар ёки парацетамол ва бошқа препаратлар грипп вирусига таъсир ўтказолмайди. Уларни ичгач, беморнинг ҳарорати тушиб, аҳволи бироз ўнгланиши мумкин. Аммо организмда вирус кўпайиши давом этаверади. Бу жараён қанча чўзилса, инсон организмида шунчалик оғир асорат қолдиради. Хусусан, нафас йўллари, ўпка, асаб тизимлари, юрак, бўйрак каби аъзоларга зиён етади. Бу хасталик шифокор назорати остида вирусга қарши препаратлар ёрдамида даволансагина яхши самара беради. Грипп эпидемиологияси, клиник хусусиятлари, олдини олиш ва даволашда қўлланиладиган препаратларнинг шифобахшлигини ўрганиш гриппдан кейинги асоратларнинг олдини олишда муҳим омил саналади. Замонавий жиҳозлар билан таъминланган лабораторияда эпидемиологик назорат ишларини амалга оширишда жаҳон илм-фанининг энг илғор ютуғи – полимер занжирли реакция усулидан фойдаланилади. Илмий тадқиқот ва мониторинг ишларини янада кучайтириш мақсадида марказ ҳузурида грипп вирусини ажратиб, уни идентификация қилишга йўналтирилган янги лаборатория очиш юзасидан изланишлар олиб борилаётир. Грипп ва ўткир респиратор инфекцияли касалликлар бўйича эпидемиологик назоратни тизимли асосда ташкил этиш мақсадида мамлакатимизда саккизта дозорли пункт фаолият кўрсатмоқда. Ушбу дозорли пунктларнинг барчаси тадқиқотларни ўз вақтида самарали амалга ошириш учун зарур лаборатория ва диагностика воситалари билан таъминланган.\nИлмий изланишларни тажриба-синовдан ўтказишда Соғлиқни сақлаш вазирлигига қарашли Вирусология илмий-текшириш институтининг Республика ихтисослаштирилган педиатрия илмий-амалий тиббиёт маркази, Ўзбекистон Фанлар академиясининг Биоорганик кимё ва Биокимё институтлари билан йўлга қўйилган алоқалар яхши самара бераётир. Олимлар ва ёш тадқиқотчиларимиз бу борада тараққий этган мамлакатларда эришилаётган ютуқлар билан танишиш, юртимизда қўлга киритилаётган янгиликларни кенг тарғиб этиш мақсадида халқаро конференция ва илмий-амалий семинарларда мунтазам иштирок этиб келмоқда. Айни кунларда вирусология лабораторияларида илмий-тадқиқот ишлари билан бир қаторда грипп ва ўткир респираторли инфекциялар бўйича эпидемиологик назорат ишлари ҳам тизимли асосда ташкил этилмоқда. Амалга оширилаётган ана шундай лаборатория таҳлили ва мониторинг ишлари натижасига кўра, гриппнинг бирор янги тури пайдо бўлиши ва тарқалиши хавфи аниқлангани йўқ. Бироқ бу хотиржамликка берилишга асос бўлмайди. Гриппнинг мавсумий турлари тарқалиши ва аҳоли саломатлигига зиён етказишининг олдини олиш доимий эътиборда бўлиши лозим. Шу мақсадда мутахассислар касалликнинг олдини олиш ва унга қарши курашишнинг энг мақбул усули сифатида қатор тавсиялар ишлаб чиқиб, тарғиб этмоқда. Бунинг энг маъқул усулларидан бири юзга ниқоб тақиб юришдир. Тўғри ва рационал овқатланиш ва санитария-гигиена талабларига риоя этиш, тўйиб ухлаш, бадантарбия ҳам профилактиканинг муҳим шартларидан бири. Бундан ташқари, тозаликка риоя этиш, хонадонларда дезинфекция ишларини йўлга қўйиш, хоналарни шамоллатиш касалликнинг олдини олишда муҳим аҳамиятга эга. Шахсий гигиена қоидаларини доимо ёдда тутиш лозим. Иқлимга мос кийиниш зарур. Ҳар ким ўзи ва яқинларини, айниқса, фарзандларини гриппга қарши эмлатишни ўз вақтида ташкил этиши саломатликнинг муҳим омилидир. Ҳозирги кунда эмлаш марказларида гриппга қарши самарали вакциналарнинг бир неча тури мавжуд. Хулоса шуки, ўз саломатлигига эътиборли, жисмонан фаол, белгиланган муддатларда тиббий кўрикдан ўтиб, унинг хулосаларига тўла амал қилган инсон ташқи таъсирларга бардошли бўлади. Ана шундай тиббий маданият ва соғлом турмуш тарзига риоя этиш орқали ўзимизнинг ва келажак авлодларимизнинг саломатлигини ҳимоялашга эришамиз.\nЗарафшон шаҳрида коллеж битирувчиси хусусий стоматология маркази очди\tСаратовда содир бўлган ЙТҲда Ўзбекистон фуқаролари ҳалок бўлди\t2016 йилда тиббиёт ходимларига нисбатан 174 та жиноят иши қўзғатилган Тунда танаси фалаж бўлиб қоладиган ака-укалар\t“Юзсиз” туғилган қизалоқнинг тирик қолишига ҳеч ким ишонмаган эди (Фото)\tИcроиллик врачлар саратонга қарши вакцинани яратишди. 2017 йилда бутун дунё ғалабани нишонлайди!\tОтправить


Хабиб Нурмагомедов Фергюсон билан жангига бир кун қолганда шифохонага тушиб қолди\n23:52 / 03.03.2017\nРоссиялик аралаш услуб (ММА) жангчиси Хабиб Нурмагомедов Мутлақ жангчилик чемпионати (UFC)нинг америкалик Тони Фергюсонга қарши жанги олдидан вазн ўлчашга 3 соат қолганда Лас-Вегасдаги шифохоналардан бирига тушиб қолди.\nБу ҳақда спортчининг отаси ва мураббийи Абдулманноп Нурмагомедов маълум қилган.\nЖанг 5 март, якшанбага ўтар кечаси Лас-Вегасда UFC 209 мусобақаси доирасида ўтказилиши белгиланган. Нурмагомедов ва Фергюсон енгил вазн тоифасидаги "вақтинчалик" чемпион унвони учун жанг қилиши керак эди.\nДастлаб спортчининг отаси Хабибнинг жигари ёки буйраклари билан муаммо бўлиши мумкинлигини айтган, кейинроқ унинг ўзини ёмон ҳис қилишига вазнини жадал ташлаши сабаб бўлганини маълум қилган. Вазн ўлчаш куни Хабиб 3 кг вазн ташлаши керак бўлган. Жангчи вазн ташлаш жараёнида жигари соҳасида кескин оғриқлар сезгандан кейин шифохонага етказилган.\n28 ёшли Нурмагомедов ҳозирча мағлубият нималигини билмай келмоқда, унинг ҳисобида 24 та ғалаба бор. Хабибнинг 32 ёшли рақиби Фергюсон ҳисобида эса 22 та ғалаба ва 3 та мағлубият бор. Улар ўртасидаги жанг ғолиби ўрта вазнда амалдаги чемпион, ирландиялик Конор Макгрегор билан жанг қилиш ҳуқуқини қўлга киритади.\nХабиб Нурмагомедов Тони Фергюсон вазн ташлаш


Когон шаҳридан бўлган қурувчи Янги йил арафасида автомобиль ютиб ... - UzNews.uz\n3 январь, 14:56 506 0\nБухоро вилояти Когон шаҳрида яшовчи Улжаев Фарҳод MacCoffee 3 in 1 Original'дан бўлган «Совғалар 1,2,3да» акциясида бош совринни ютиб олди.\nЯнги йил – бу мўъжизалар даври. Бухоро вилояти Когон шаҳрида яшовчи Улжаев Фарҳод учун Янги йил кунлари ажойиб янгиликлар билан тўлди. Бир неча ой давомида Фарҳод MacCoffee 3 in 1 Original'дан «Совғалар 1,2,3да» акциясида қатнашди. Иштирокчининг ўзи учун кутилмаганда, деярли Янги йил олдидан у бош совринни қўлга киритди!\n21 декабрь куни Фарҳод яна бир хабар юборди ва ниҳоят ижобий жавоб олди. Ғолиб рафиқаси ва икки фарзанди билан биргаликда ўзларининг бахтига ишонолмади.\nСовринни топшириш маросими MacCoffee бренди иштирок этган Янги йил фестивали доирасида Central Park боғида бўлиб ўтди. Эътиборлиси, Cobalt соврини ғолибнинг биринчи шахсий автомобили бўлади.\n«Совғалар 1,2,3да» акцияси 2021 йил 28 февралгача давом этади. MacCoffee 3 in 1 Original акция сашетларини сотиб олинг, кодини топинг ва 3223 қисқа рақамига юборинг. Эҳтимол сиз MacCoffee’дан навбатдаги автомобиль эгаси бўласиз.\n6 март, 18:18 599 0


Тўлан Низом асарлари, китоблари\nТўлан Низом *\nТўлан Низом моҳир достоннавис, шоир. У Ўзбекистон халқ шоири (1998), Ўзбекистонда хизмат кўрсатган халқ таълими ходими. Халқаро Чўлпон ва Бобур мукофотлари лауреати. «Меҳнат шуҳрати» (2003) ва «Эл-юрт ҳурмати» (2008) орденлари билан тақдирланган. Тўлан Низом тахаллуси, асл исм-шарифи эса Низомиддинов Тўланбой.\n1938 йил 17 августда Андижон вилояти, Бўз туманининг Бешгул қишлоғида туғилган. Ўрта мактабни тугатиб, Андижон Давлат педагогика институтига кирган. Тўлан Низом институтни 1965 йилда тугатган.\nКўп вақт вилоятда ўқитувчилик қилган. Жамоат ишларида қатнашган. Ўзбекистон Ёзувчилар уюшмаси Андижон вилояти бўлимида, Бўздаги Саида Зуннунова номли педагогика билим юртида фаолият кўрсатган. Ўзбекистон Ёзувчилар уюшмаси Андижон вилоят бўлимида масъул котиб (1983-85), Бўз педагогика билим юртида директор (1985-2001) бўлиб ишлаган.\nУнинг илк шеърий тўплами 1970 йилда «Сенинг эртакларинг» номи билан чоп этилган. Мазкур тўпламга кирган шеърларда беғубор туйғулар, покиза орзулар ифодаланган бўлса-да, ҳали уларнинг кўпчилиги бадиий жиҳатдан анча ғўр эди. Бундай ҳолат ҳатто «Ифтихор» (1982) номли иккинчи тўпламида ҳам кўзга ташланган. Бироқ шоир йиллар ўтган сайин изланишлари самарасини кўра бошлайди. Энди у чинакам қалб шеърияти, руҳият шеъриятини яратиш сари кўтарила боради. Инсоннинг маънавий оламини, ўй ва хаёллари, орзу ва умидларини тараннум этишга интилади. Шоир қалбидан қалқиб чиқаётган мисраларда эл-юрт қайғуси, она Ватан муҳаббати, халқига бўлган меҳр туйғуси мустаҳкам ўрин ола бошлайди.\nХудди шу паллада унинг «Муқаддас руҳ» (1992) шеърий тўплами пайдо бўлади. Айниқса, ундаги она мавзусида яратилган шеърлар ўзининг самимийлиги, беғубор ва меҳр-оқибат туйғуларига лиммо-лимлиги билан китобхон қалбидан чуқур ўрин эгаллайди. «Ватан туйғуси» (1993), «Чаман ичра», «Акс-садо», «Интизорлик» (1994), «Даҳр боғи» (1995), «Сайланма» (1998) каби шеърий тўпламлари эълон қилинган. «Баҳорий майсалар», «Авжи ёз» ва «Заррин япроқлар» номи билан (2007-2010) уч жилдлик асарлари босилган. Тўлан Низом моҳир достоннавис ҳамдир. Унинг «Чўлпон», «Мажнунтол йиғиси», «Гиря», «Рухи равоним», «Бобур» каби лиро-эпик асарлари турли давр маҳсули бўлса ҳам, улар маъно ва мазмун жиҳатдан бир умумийликка эга.\nЖумладан, «Чўлпон» (1993) достонида у шоир ва давр фожиасини умумлаштирса, Миртемирга бағишланган «Мажнунтол йиғиси», шунингдек, «Бобур» каби достонларида фожеий тақдирлар ҳақида баҳс юритади. «Руҳи равоним»да эса шоир Машраб қисмати фожиасини умумлаштиради. Умуман, Тўлан Низом гўзал инсоний фазилат ва удумларни ардоқлаш билан бирга ҳаётдаги фожиавий ҳолатларни тасвирлашга ҳам интилади.\nШоирнинг яқинда ёзган асарлари - Усмон Носирга бағишланган «Ботмай қолган ой» достони ва «Чўлпон» драмаси, шунингдек, «Довон», «Руҳлар қасидаси», «Алишер», «Суҳбат», «Аввалу охир» (2002-2003) тўпламлари шоир ижодий камолотига далилдир. «Уч сўз» (1995), «Оқ гул», «Ботмай қолган ой» (1996), «Алишер» (2003) сингари достон ва лирик қиссаларини езди. «Нон ҳиди» (1998), «Суҳбат» ва Қамчиқ довони қурилишига бағишланган «Довон» (2002) достонлари муаллифи.\nТўлан Низом болалар ҳақида ҳам ажойиб шеърлар ёзган. Унинг «Андижонда бир қуш бор», «Қалдирғоч», «Офтоб ишқи» каби шеърлари болаларнинг беғубор, сирли оламини очишга қаратилган.\nТўлан Низом. Авжи ёз. Сайланма 2 - жилд (2010)\nТўлан Низом. Баҳорий майсалар. Сайланма 1 - жилд (2007)


Tesla компанияси бозордаги қиймати бўйича Ford’дан ўтиб кетди\n19:03 / 04.04.2017\nTesla Motors компанияси бозордаги қиймати бўйича Ford компаниясини ортда қолдирди. The Wall Street Journal нашрининг маълум қилишича, "Тесла" акциялари у рекорд даражадаги сотувларга эришгани ҳақидаги маълумот чоп этилгандан кейин 7 фоиздан кўпроққа ўсди. Бу эса компаниянинг бозордаги қийматининг 48,7 млрд доллардан ошишига олиб келди. "Форд"нинг қиймати эса 45,6 млрд долларни ташкил қилмоқда.\n"Тесла" охирги ярим йилдан бери арзонлашаётган "Форд"дан илк бор ўтиб кетди. Шу тариқа электрокар ишлаб чиқарувчи компания қимматлиги бўйича АҚШ автоконцернлари ўртасида 2-ўринга кўтарилиб олди. Бу борада 1-ўринни General Motors эгаллайди, унинг бозор қиймати 51,2 млрд долларни ташкил қилади.\nАввалроқ "Тесла" 2017 йилнинг 1-чоракида рекорд даражадаги 25 мингта автомобиль сотгани маълум бўлганди. Бу эса ўтган йилнинг шу даврига нисбатан 69 фоиз кўпроқни ташкил қилган. Шу билан бирга 1-чоракда сотилган автомобиллар миқдорига чорак охирида мижозларга етказиб берилиш жараёнида бўлган 4650 та машина киритилмаган.\nТаққослаш учун, "Тесла" 2016 йилда 76 мингтага яқин, Ford эса 6,7 млн та машина сотган.


Ўзбекистонда йил бошидан буён қарийб 5,5 минг лицензиясиз таксичи тутилди\n27 январ 2021, Тошкент вақти: 12:16\nЎзбекистон давлат солиқ хизматининг бошқа тегишли идоралар билан биргаликда ўтказган назорат тадбирлари туфайли йил бошидан буён ноқонуний таксичилик бўйича мамлакатда бўйлаб 5490 ҳолат аниқланган. Бу ҳақда Podrobno.uz сайти Давлат солиқ қўмитаси матбуот хизматига таянган ҳолда хабар тарқатди.\nХабарга мувофиқ, ноқонуний таксичиларни аниқлаш учун ҳокимият, йўл хавфсизлиги ходимлари, солиқ идоралари ва транспорт ширкатлари вакилларидан иборат ишчи гуруҳлар тузилган. Биргина Тошкент шаҳрининг ўзида 47 та шундай гуруҳ ўз фаолиятини бошлаган.\nАввалроқ Ўзбекистон Ички ишлар вазирлигининг Йўл ҳаракати хавфсизлиги бош бошқармаси 2015 йилда Ўзбекистонда лизенциясиз таксичилик қилган 20 мингдан зиёд ҳайдовчи жаримага тортилгани, улардан қарийб 7 миллион доллар жарима ундирилгани ҳақида маълум қилганди.\n2012 йил январида Ўзбекистонда лицензиясиз таксичилик қилганлик учун жарималар жорий қилинган. Бу тартибга кўра, ноқонуний таксичилик қилганлар энг кам ойликнинг 20 баробаридан 150 баробарига қадар жарима тўлашлари мумкин.


Dec. 28, 2017, 12:56 p.m. 12838\nВоқеаларга бой бўлган 2017 йил ҳам тугаб бормоқда. Қувончли, аламли лаҳзаларга тўла бўлган даврда футбол оламида ҳам алоҳида қайд этиш учун етарлича воқеалар рўй берди. Tribuna.Uz ўтган йилнинг энг асосий воқеаларини тузиб чиқди.\nЙил жамоаси — «Монако»\nҲа, улар қуйи дивизиондан чиқиб дарҳол чемпионатни ютиб кетгани йўқ. Ҳа улар кетма-кет йигирматалаб ўйинни ютгани йўқ, ҳа улар кетма-кет икки марта ЕЧЛда ғалаба қозонишдек ишнинг ярмини ҳам бажара олишмади. Аммо Леонарду Жардим шогирдлари кўрсатган футбол ҳали ҳамон футбол турли пуллар ва шиширилган имкониятлардан устунроқ эканини кўрсата олди. Катта тезлик, юқори энергияга асосланган футбол эвазига жамоа ақлбовар қилмас пуллар сарфлаётган «ПСЖ»ни чемпионатда 8 очкога ортда қолдириб кетди. Европа чемпионлар лигаси ярим финалига қадар етиб борди. Буларнинг барчасига ультра-ҳужумкор ўйини билан эришгани таҳсинга сазовор.\nҲа, айтганча, жамоа чемпионатда кетма-кет 16 учрашувда ғалаба қозониб, Франция рекордини ўрнатди. Лекин асосийси булар эмас. Энг асосийси «Монако» бу сафар «юлдузлар фабрикаси» ролини ўйнаб берди ва футбол оламига бир қатор янги юлдузларни етказиб берди. Килиан Мбаппе, Бернарду Силва, Бенжамен Менди, Фабиньо, Тома Лемар, Тиемуэ Бакойоко каби футболчиларни бир йил олдин кўпчилик танимасди. Аммо айнан 2017 йил улар кўрсатган ўйин билан икки марта кетма-кет ЕЧЛда ютган «Реал»нинг ва тотал футбол билан ҳаммани ҳайрон қолдираётган, енгилмас «Манчестер Сити»ни сояда қолдириб кета олди.\nЙил инқилоби — VAR\nФИФА ёзда футболда инқилоб — янги технологиялар олиб кирилишини маълум қилди. Эндиликда учрашувда ҳакамлар видеотакрорлар ёрдамида ўйинларни бошқариши мумкин бўлди. Аввалига Россияда ўтган Конфедерациялар кубогида бу технологиялардан фойдаланиб кўрилди. Эндиликда Германия, Италия ва Шимолий Америка миллий чемпионатларида бу тизимдан тўлиқ фойдаланилмоқда. Кўринишидан ўйин темпини ўлдириб қўйиши мумкиндек кўринган бу янгилик қайсидир ўринда одилона қарорлари билан ҳам қўл келди. Ҳозирча баъзи саволлар ҳам мавжуд. Лекин энг асосийси, келаётган йилда футбол оламининг энг нуфузли мусобақаси - жаҳон чемпионатида ҳам бу технологиялардан фойдаланиши кутилмоқда. Шунингдек, Испания чемпионати ҳам бу борада деярли бир тўхтамга келди. Афтидан, бу тизим буткул йўқолиб кетмаслиги аниқ. 2017 йил эса унинг туғилиши сифатида тарихда қолади.\nСўзсиз, Килиан Мбаппе. Февралгача Франция чемпионатига ўта қизиқувчиларгагина маълум бўлган 18 яшар йигит ЕЧЛ 1/8 финалидан бошлаб майгача бўлган муддатга худди чақмоқ каби футбол оламига кириб келди. «Монако» учун аталган йилда жамоасининг ЕЧЛ ярим финалига қадар етиб боришида Килианнинг ҳиссаси катта бўлди. 6 ойлик юқори савияли ўйини учун унга 180 миллион евро беришгани эса бежизга эмас. Ҳозирча у «ПСЖ»да ҳам йўқолиб қолаётгани йўқ.\nЙил муваффақиятсизлиги — Италия терма жамоаси\n60 йил деганда Илк марта Италия терма жамоаси тўрт йилликнинг энг нуфузли мусобақаси жаҳон чемпионатида иштирок этмайдиган бўлди. Аввалига «Скуадра Адзурра» саралаш гуруҳ босқичида Испанияга ютқазиб биринчи ўринни бой берди. Кейинчалик плей-офф босқичида Швеция терма жамоасига қарши икки учрашувда бирорта ҳам тўп кирита олмасдан (0:0, 0:1) финал босқичидан қуруқ қолди.\nЖЧ-2018дан сўнг фаолиятини якунлаш ниятида бўлган Буффон кўз ёшлари билан бу ишни вақтлироқ амалга оширишга мажбур бўлди. Жампьеро Вентура шармандали равишда терма жамоа бош мураббийлигидан четлатилди. Ҳозиргача унинг ўрни бўш қолиб келмоқда.\nЙил камбэки. «Барселона»\nБалки бу барча даврларнинг энг яхши камбэкидир. Балки футболда бу каби катта қайтиш бошқа кузатилмас ҳам. Европа чемпионлар лигаси тарихида ҳали ҳеч бир клуб плей-оффнинг биринчи учрашувида 0:4 ҳисобида ютқазганидан сўнг жавоб учрашувида ўзи учун керакли натижа билан кейинги босқичга ўта олмаганди. Аммо «Барселона» буни уддалай олди. Уддалаганда ҳам даҳшатли тарзда, учрашувнинг сўнгги дақиқаларида киритилган 3 гол билан исботлади. Сўнгги гол эса 90+6-дақиқада киритилганди.\nАгар ҳозирга қадар бу ўйинни кўрмаган бўлсангиз, албатта кўринг. Шунчаки «ҳайлайтс» ёки голлар билан буни ҳис қила олмайсиз. Ўйинни бошидан охирига қадар жонли шарҳланган ўйинни кўринг. Сиз (балки) яқин 100 йилликда бошқа такрорланмас воқеа бўлган бўлишингиз мумкин.\nЙил мураббийи — Хосеп Гвардиола\n«Англияга биринчи марта келганимда, кўпчилик бу ерда мен қурган услуб ўтмаслигини таъкидлаганди. Лекин шунда ҳам фикримдан қайтмадим. Биз бугун уларнинг фикри нотўғри эканини исботлай олдик. Фақат ғалабалардан эмас, буни айнан биз хоҳлаган ўйин услуби билан қўлга киритаётганимиздан бахтиёрман», деганди Гвардиола Англия премьер-лигасидаги ғалабали серия рекордини такрорлаган «МЮ»га қарши ғалабали ўйиндан сўнг.\nДарҳақиқат, Гвардиола Англияга ташриф буюрган дастлабки мавсумда кутилган натижаларга эриша олмади. Жамоа барча совринларни бой берди. Аммо ўтган мавсум сўнгига келиб, жамоа ўйинида сезиларли ўзгаришлар кўзга ташлана бошлаганди. Янги мавсумда эса барчаси юзага чиқди. «Бу ерда сенга, «Осасуна» ёки «Ҳанновер» йўқ, бу ер Англия, «Суонси» ёки «Вест Бромвич» ҳам сени қийнаб қўйиши мумкин», деганларга кетма-кет ғалабалари билан исботлаб қўйди.\nЙил революционерлари — Кевин Де Брюйне ва Ҳарри Кейн\nФутбол олами сўнгги 10 йилдан бери битта саволни ўзаро тортишиб келади. Месси ёки Роналду? Роналду ёки Месси. 2017 йилга келиб биринчи марта бу саволга қўшимча пайдо бўла бошлади. Кевин де Брюйне ҳозирнинг ўзида дунёнинг энг яхши футболчисими? Албатта 10 йил бир мавзуда гаплашган консерватив мухлис учун бу ғалати савол бўлиб кўриниши мумкин. Аммо сўнгги 4 ойда бельгиялик футболчи кўрсатган ўйин статистикаси ҳам, ўйин сифати ҳам энг камида шу саволни бериш учун етарли бўлди.\nТўғри, кўпчиликда Месси ва Роналдудан кейин Неймар асосий юлдуз бўлади. «Олтин тўп»ни у биринчи ютади деган фикр бор. Аммо Неймар буни исботлаш учун янги клубга ўтишига тўғри келди. Янги клубда буни исботлаш учун эса ҳозирча имкон бўлганича йўқ. «ПСЖ» Неймар келган 4 ойдан буён ҳозирча ҳал қилувчи ўйинларни ўтказмади ва унинг бу номга қай даражада муносиб эканини энг камида февралда «Реал»га қарши ўйинда билиб оламиз. Де Брюйне эса Гвардиола қўли остида фантастик мавсумни ўтказмоқда ва ҳақли равишда мутахассис ва мухлислар орасида ҳеч бўлмаса шу саволни пайдо бўлишига сабабчи бўлиб турибди: «Де Брюйне дунёнинг энг яхши футболчисими?»\nҲарри Кейн эса ҳужумчи сифатидаги статистик кўрсаткич бўйича революцияни амалга ошира олди. 8 йилдан буён ё Месси ё Роналду тақвим йилида энг кўп гол уриб келишарди. Жорий мавсумда ҳам афтидан шу икки футболчи ўзаро ўйинда тўпурар номини аниқлаши кутилганди. Аммо якунда Кейн бу номни илиб кетишни уддалай олди. Инглиз ҳужумчиси нафақат АПЛ тақвим йилида гол уриш (39та) бўйича рекордни янгилади, балки Месси ва Роналду 8 йилдан буён гегемонлик қилиб келаётган барча мусобақалар тўпурари (56та гол) деган номни ҳам ўзиники қилиб олди.\nБу йилдан кейин келинган хулоса шу бўлдики, ниҳоят «Олтин тўп»ни бошқа футболчилар қўлга киритиши ҳам мумкин: бунинг учун мавсум сўнгида асосий совринларни қўлга киритиш катта қадам бўлади. Шу пайтгача эса ўша Рибериси ҳам, Нойер-у, Снейдер Иньесталар ҳам бу номга даъвогарлик қила олишмасди.\nЙил трансфери — «ПСЖ» «дубли»\nФранциянинг «ПСЖ» клуби Европа чемпионлар лигаси нимчорак финалидаги шармандали натижадан сўнг якуний қарорга келди. Молиявий «фейр-плей» талабларини бузиб бўлсада, жамоага ТОП-юлдуз олиб келиниши керак. Бунинг учун жанжалли бўлсада Неймар трансфери амалга оширилди. Олдинги трансфер рекордидан 2 баравар кўпроқ нархга бразилиялик футболчи сотиб олинди ва бу нафақат трансфер шов-шувини келтириб чиқарди. Балки, бозордаги мувозанатнинг ҳам бузилишига сабаб бўлди. 25 кун ўтиб жамоа энди ҳали 6 ой ўзини кўрсата олган Мбаппе учун 180 миллион евро тўлади.\nИкки футболчи учун сарфланган 402 миллион евро ўзини оқлайдими-йўқми буни номаълум. Барча саволларга ЕЧЛнинг баҳорги мавсуми ойдинлик киритиб беради.\nБир сўз билан айтганда, 2018 йил 2017 йилгиданда қизиқроқ бўлиши кутилмоқда. Жаҳон чемпионати, лидерлари ўзгараётган Европа чемпионлар лигасининг ўзига хос интригалари ва бошқалар. Ҳозирча эса ўтган йилни ёдимизга солиб турган асосий воқеалар шулардан иборат. Бир йил ўтиб янада қизиқроқ воқеаларга тўхталишдан умидвормиз.\n19 Октябрь 2355\n19 Октябрь 3189\n19 Октябрь 2805\n19 Октябрь 705\n19 Октябрь 2409\n19 Октябрь 2516\n15 Октябрь 12105\n14 Октябрь 24185\n14 Октябрь 16724\n17 Октябрь 16137\n17 Октябрь 15558\n18 Октябрь 14622


Жамшид Саидов: "Футболчиларимиз мухлислар ишончини оқлашмоқда".\n“Бухоро”-“Қўқон1912” (2-0) учрашувидан сўнг мураббий ва журналистлар ўртасида матбуот анжумани бўлиб ўтди. Анжуманнинг иккинчи қисмида мезбонлар бош мураббийи Жамшид Саидов иштирок этди.\n“Аввалом бор бугунги ўйин учун футболчиларимга раҳмат айтмоқчиман. Бугун улар катта ҳажмдаги ишни масъулият билан бажаришди. Афсус-ки, турнир жадвалидаги ҳолатимиз барибир бизни босим остида ушлаб турибди. Ҳар бир учрашувга сўнгги учрашувга тайёрланаётгандай тайёргарлик кўришга мажбурмиз, бу эса жуда оғир. Нима бўлса ҳам футболчиларимиз мухлислар ишончини оқлашмоқда. Эртадан бошалб кейинги тур учрашувига, “Машъал” жамоасига қарши тайёргарликни бошлаб юборамиз”- деди Саидов.\n-Бугун Сухроб Нематовнинг негадир ўйини қовушмади? Футболчининг муаммоси борми?\n-Йўқ, ҳеч қандай муаммо йўқ. Бу футбол, шундай ҳолатлар бўлиб туриши табиий ҳол. Қайсидир ўйинда футболчи ажойиб ҳаракат қилади, бошқа вазиятда ўйини қовушмайди. Бундан фожеа ясамаймиз. Нематовнинг салоҳиятини ҳамма яхши билади. Мен бугун уни ёмон ҳаракат қилди деб айта олмайман. Тўғри мухлислар назарида унинг зарбалари ўхшамадими, демак ўйини қовушмади, лекин Сухроб ўзига юклатилган вазифани аъло даражада бажарди ва иккинчи голга ассистентлик ҳам қилди.\n-Меҳмон жамоа ҳақида фикрингиз?\n-“Қўқон-1912” жамоаси мавсум давомида ёмон таассурот қолдираётгани йўқ. Жамоа ёмон эмас. Шахсан менга бу жамоа ёқди.\n-Сиз жамоангизнинг олий лигада қолиш имкониятини қандай баҳолайсиз?\n-Бу саволга жавоб фақат худога аён. Биз қўлимиздан келадиган барча ишни қиламиз. Футболчиларимизга ишончимиз жуда юқори. Афсус-ки, биринчи даврада жамоа жуда кўп очколларни йўқотган. Биз охиригача курашамиз, мен шу нарсани ваъда қилишим мумкин. Бизда ҳам иштиёқ, ҳам салоҳият, ҳам имконият етарли.\n-Учинчи легионеримиз, Максим Антонюк нега майдонга тушмаяпти?\n-У ҳали ҳам жароҳатидан тўлиқ фориғ бўлгани йўқ.\n-Бугун Фомин ўзининг тўртинчи сариқ карточкасини олди ва келаси ўчрашувни ўтказиб юборади. Уни ўрнини тўлдира оладиган футболчи борми?\n-Албата бор. Заҳира ўриндиғимиз узун, у ердаги футболчилар бемалол бошланғич таркибда майдонга туша олиши мумкин. Фомин ўрнига 2-3та вариант бор, машғулотлардан келиб чиқиб бирини танлаймиз.


ВАТАН ҲИМОЯЧИЛАРИ – ОСОЙИШТАЛИГИМИЗ ГАРОВИ ҳуқуқ\nГлавная / Ҳуқуқ / ВАТАН ҲИМОЯЧИЛАРИ – ОСОЙИШТАЛИГИМИЗ ГАРОВИ\nВАТАН ҲИМОЯЧИЛАРИ – ОСОЙИШТАЛИГИМИЗ ГАРОВИ\nТинчлик ва кўнгил хотиржамлигидан ортиқ бахт бўлмаса керак. Бугун кексаларимиз дуога қўл очар эканлар, аввало юртимиздаги тинчлик, тўкин-сочинлик учун шукроналар айтишади. Зеро, элда осойишталик бўлса оила тинч, оила мустахкам бўлса маҳалла-кўй, жамиятда барқарорлик бўлади.\nЕр юзининг турли бурчакларида ўзаро низолар, уруш-жанжаллар, табиий офатлар бўлаётгани ҳеч кимга сир эмас. Бирни кўриб фикр қил, бирни кўриб шукр қил, деганларидек, тинчлик барқарор, фаровон ва обод юртда яшаётганимиздан фахрланамиз.\nЧунки, мамлакатимизда мустақилликнинг илк кунларидан бошлаб тинчликсеварлик сиёсати асосида халқимиз осойишталигини таъминлашга алоҳида эътибор қаратилмоқда.\nДавлатимиз раҳбари Шавкат Мирзиёевнинг Туркманистон Республикаси, яқинда эса Россия Федерациясига қилган давлат ташрифи чоғида ҳам турли савдо, иқтисодий-ижтимоий масалалар қатори энг аввало, тинчлик ва хавфсизликни мустаҳкамлашдаги ҳамкорликка алоҳида диққат-эътибор қаратилди.\nПрезидентимиз раҳна-молигида осойишталигимиз гарови бўлган Миллий Армиямиз қудратини оширишга, унинг сафларида муқаддас бурчларини ўтаётган харбий хизматчиларни қўллаб-қувватлаш ва муносиб рағбатлантириш-да алоҳида ғамхўрликлар кўрсатилмоқда.\nШунингдек, муддатли ҳарбий хизмат даврида намунали хулқи, жанговар тайёргарлиги ва юксак билими, салоҳияти билан бошқаларга ибрат бўлган йигитларга олий ўқув юртларига киришда имтиёзлар берилмоқда.\nХуллас, Армиямиз сафларида хизмат қилиш бугунги кунда нафақат конституциявий бурчни адо этиш, балки шон-шараф ишига айланган.\nРеспубликамиз Президентининг “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги қарори мазмуни моҳиятидан келиб чиқадиган вазифалар ҳам барчамизни бугунги тинч ва осойишта кунлар учун жонини фидо қилган аждодларимиз хотирасини унутмаслик, фахрийларни эъзозлаш ва бугунги ҳаётнинг қадрига етишга ундайди.


Гулруҳбегим Хитойдаги кучлилар турнирида қандай иштирок этяпти? / Olamsport.com\n16 июл 16:58\nГулруҳбегим Хитойдаги кучлилар турнирида қандай иштирок этяпти?\nХитойнинг Чжэцзян провинцияси Юэчэн округи Шаосин шаҳрида шахмат бўйича нуфузли халқаро турнири бўлиб ўтмоқда.\nУмумий соврин жамғармаси 119 000 АҚШ долларини ташкил этувчи Belt & Road China 2019 мусобақасида сайёрамизнинг кучли шахмат қироличалари ўз маҳоратларини намойиш этяпти. Улар орасида гроссмейстеримиз Гулруҳбегим Тоҳиржонова ҳам дона сурмоқда.\nТоҳиржонова бугунгача ўтказилган еттита турда 3,5 очко жамғарди. У 7-турда ҳиндистонлик машҳур шахматчи Харика Дроноваллига қарши қора доналарда ҳаракат қилиб, мағлубиятга учради. Гулруҳбегим айни дақиқаларда 8-турда эронлик Сарасадат Хадемалшарехга қарши қора доналарда ҳаракат қиляпти.\nХитойдаги халқаро турнирда россияликлар Александра Костенюк, Ольга Гиря, ҳиндистонлик Харика Дроновалли, грузияликлар Нино Батсиашвили, Нана Дзагнидзе, болгариялик Антоанета Стефанова, украиналик Анна Ушенина сингари машҳур гроссмейстерлар дона суришяпти.\nМаълумот учун, мусобақа ғолиби 40 000 долларни қўлга киритади. Иккинчи ўринга 20 000, учинчи ўринга 15 000 АҚШ доллари миқдоридаги мукофот пули кафолатланган.\nНатанияда қисқа муддатли йиғин давом этмоқда ФОТОРЕПОРТАЖ 0\nУчта ёш тоифасида Ўзбекистон чемпионати бошланди ФОТОРЕПОРТАЖ 0


O'zLiDeP томонидан оммавий ахборот воситалари учун брифинг ташкил қилинди | O'zLiDeP\nO'zLiDeP томонидан оммавий ахборот воситалари учун брифинг ташкил қилинди\nЖорий йилнинг 20 октябрь куни Халқаро Медиа-холлда O'zLiDeP Сиёсий Кенгаши Ижроия қўмитаси томонидан оммавий ахборот воситалари учун брифинг ташкил қилинди.\nУнда O'zLiDePнинг Ўзбекистон Республикаси Президенти сайловига тайёргарлик жараёнлари ва амалга оширилган ишлари хусусида сўз юритилди.\nТаъкидлаш жоизки, Ўзбекистон Республикаси Президенти сайловига партиядан кўрсатиладиган номзоднинг Сайловолди дастури лойиҳаси ишлаб чиқилди. Мазкур йўналишда доимий фаолият олиб борувчи ишчи гуруҳ тузилди. Унинг таркибида Олий Мажлис Қонунчилик палатаси депутатлари, тажрибали ҳуқуқшунослар, иқтисодчилар, тадбиркорлар ва бошқа соҳаларда иш юритувчи партия фаоллари меҳнат қилди. Дастур лойиҳасини пишиқ-пухта, халқчил тарзда тайёрлаш учун O‘zLiDePнинг туман (шаҳар), вилоят Кенгашлари томонидан жойларда лойиҳа муҳокамасига бағишланган туркум давра суҳбатлари, очиқ мулоқотлар ташкил этилди.\nБундан ташқари, шу йилнинг апрель-май ойларида сиёсий партияларнинг мамлакатда амалга оширилаётган ислоҳотларга таъсири ҳамда аҳолининг сиёсий жараёнларга муносабати, фикр-мулоҳазаларини атрофлича ўрганиш мақсадида туман (шаҳар)ларда сўровлар ўтказилди ва унда 30 мингга яқин респондент қатнашди. Шу тариқа бўлажак сайлов олдидан аҳолининг кайфияти, уларнинг сиёсий жараёнларга, хусусан, партия томонидан амалга оширилаётган ишларга муносабати ўрганилди. Шунингдек, келгусида партия аҳоли орасига янада чуқурроқ кириб бориш учун ўз иш услубига қандай ўзгартишларни киритиш кераклиги тўғрисида хулосалар чиқарди.\nАна шу ишлар билан бир вақтда партия аввалги сайловда берилган ваъдалар ижросини ҳар бир вилоят кесимида сарҳисоб қилди. Бу йўналишда видеороликлар, мақолалар тайёрланди, шунингдек, аҳоли билан юзма-юз мулоқотлар ташкил қилинди.\nШунингдек Сайлов билан боғлиқ жараёнлар учун турли ташвиқот материаллари тайёрланиб, тарқатилди.\nБундан ташқари партиядан Президентликка кўрсатилган номзодининг сайловолди дастури 7 та тилда китобча шаклида чиқарилиб, сайловчилар эътиборига ҳавола этилди. “Сайловолди ташвиқотига оид тавсиялар”, “Ваколатли вакил ва кузатувчилар учун эслатма” ва бошқа шу сингари қўлланма, йўриқномалар ҳам чоп этилиб, тарқатилгани алоҳида таъкидланди.\nСайловолди тарғибот-ташвиқот ишлари самарадорлигини ошириш мақсадида эвент тадбирлари, номзод ишончли вакилларининг тарғибот учрашувлари ташкил қилинмоқда. Шунингдек, партия фаоллари уйма-уй юриб, сайловчилар билан учрашиш, яъни бевосита тарғибот усулидан ҳам кенг фойдаланмоқдалар.\nМасалан, партия “Аёллар қаноти” томонидан партия марказий сайловолди штаби негизида аёл сайловчилар билан иш олиб борувчи гуруҳ шакллантирилди. Режага асосан, республиканинг барча ҳудудларида “Президент сайловида хотин-қизларнинг фаол иштирокини таъминлаш масалалари” мавзуида туркум ўқув-семинарлар, давра суҳбатлари, учрашувлар ташкил этилди.\nШунингдек, барча туман ва шаҳарларимизда “Оилам ва юртимда барқарор тинчлик, фаровонлик учун овоз бераман!”, “Биз шифокорларнинг танлови – Шавкат Мирзиёев!”, “Мен Шавкат Мирзиёевга овоз бераман!” номли тарғибот акциялари ҳамда “O‘zLiDeP фаоли - ислоҳотлар тарғиботчиси!” клуби аъзолари иштирокида “Биз тараққиёт ва ёрқин келажак учун овоз берамиз!” шиори остида “Эшикма-эшик” акцияси, “Шавкат Мирзиёев - тадбиркор ва фермерларнинг энг ишончли ҳимоячиси!”, “Фаровон ҳаёт сари!” шиорлари остида очиқ мулоқотлар ўтказиб келинмоқда. Айни пайтда ижтимоий тармоқларда “Инсон қадри учун Шавкат Мирзиёевга овоз беринг!” хеш-теги остида челленжлар амалга ошириляпти.\nҚолаверса, мазкур гуруҳ ҳудудларда “Инсон қадри учун Шавкат Мирзиёевга овоз беринг!” шиори остида тарғибот тадбирларини ташкил қиляпти.\nO'zLiDePнинг 1 млн. дан зиёд аъзоси бўлиб, уларнинг ярми – деярли 500 мингдан зиёди ёшлардир. Партиямиз “Ёшлар қаноти” шу йил бошидан 30 га яқин мавзу ва йўналишда 4,5 мингдан зиёд тадбир ўтказди. Сайловга старт берилиши билан ҳар бир туманда фаол бўлган ёшлардан иборат жами 3,5 мингга яқин волонтёр ҳамда 70 дан зиёд ёшлар парламенти аъзоларидан иборат Ёш сайловчилар ва волонтёрлар тарғибот гуруҳлари тузилди.\nҲозирда тарғибот гуруҳлари жойларда маҳаллама-маҳалла, уйма-уй юриб, тарғибот ишларини олиб бормоқда.\nБундан ташқари, Ўзбекистон Республикаси Президентлигига O'zLiDePдан номзоднинг тарғибот флаерлари ҳамда буклетлари, шунингдек китобча шаклида чоп этилган сайловолди дастури ҳудудларда сайловчиларга тарқатилди.\nШу билан бирга кўзи ожиз сайловчиларга қулайлик яратиш мақсадида номзоднинг сайловолди дастури махсус брайл алифбоси ҳамда аудиоёзув кўринишида тайёрланиб, республикадаги Кўзи ожизлар жамиятларига тақдим этилди.\nБрифинг якунида оммавий ахборот воситалари учун интервью ташкил қилинди ва журналистларнинг саволларига жавоб берилди.


Газета СБХ / 2020 год / № 06 / Мутахассис минбари\nИжтимоий соҳа солиқ солиш мақсадларида қуйидагиларни ўз ичига олади (Солиқ кодексининг 59-моддаси):\n● лицензия асосида тиббиёт муассасалари томонидан кўрсатиладиган тиббий хизматлар (бундан косметология хизматлари мустасно). Тиббий хизматлар жумласига, хусусан, тиббий ёрдам хизматлари ва санитария хизматлари кўрсатиш:\n● илм-фан соҳасидаги ваколатли орган томонидан аккредитация қилинган илмий ва (ёки) илмий-техникавий фаолият субъектлари томонидан фан соҳасида амалга ошириладиган фаолият (шу жумладан илмий тадқиқотлар ўтказиш, муаллиф томонидан илмий-интеллектуал мулкдан фойдаланиш, жумладан уни реализация қилиш);\n● жисмоний тарбия ва спорт соҳасидаги хизматлар. Уларга қуйидагилар киради:\nа) спорт иншоотларида, мактабларда, соғломлаштириш йўналишидаги клубларда жисмоний тарбия ва спорт машғулотларини спорт турлари бўйича ўқув гуруҳлари ҳамда жамоаларида ўтказиш хизматлари, умумжисмоний тайёргарлик хизматлари;\nб) спорт мусобақалари ёки байрамларини, спорт-томоша тадбирларини ўтказиш хизматлари, шунингдек ушбу тадбирларга тайёргарлик кўриш ва уларни ўтказиш учун спорт иншоотларини ижарага бериш;\n● болаларни, кексаларни ва ногиронлиги бўлган шахсларни ижтимоий ҳимоя қилиш ҳамда уларнинг ижтимоий таъминоти соҳасидаги хизматлар.\nЖами даромад юридик шахс томонидан Ўзбекистондаги ва унинг ҳудудидан ташқаридаги манбалардан ҳисобот (солиқ) даври мобайнида олинган даромадлардан иборатдир. У ҚҚСни ва акциз солиғини инобатга олмаган ҳолда аниқланади (Солиқ кодексининг 297-моддаси). Жами даромадга кирадиган даромад турлари Солиқ кодексининг 297-моддаси 3-қисмида келтирилган.\nИжтимоий соҳа субъектлари учун 2020 йилдан бошлаб 0% миқдордаги фойда солиғи ставкаси жорий этилган (Солиқ кодексининг 337-моддаси 1-қисми 4-банди). Бундай ставкани қўллаш юридик шахсларни фойда солиғи бўйича ҳисобот топширишдан озод этмайди.\nЎзбекистон Республикаси Президенти ва Вазирлар Маҳкамаси қарорларига асосан тақдим этилган фойда солиғи бўйича имтиёзлардан фойдаланиш мумкинми?\nПрезидент ва Вазирлар Маҳкамаси қарорларига асосан тақдим этилган имтиёзлар уларнинг амал қилиш муддати тугагунга қадар амал қилади. Бунда солиқ тўловчи улардан фойдаланишга ёки фойдаланишдан воз кечишга ҳақли, бундан ҚҚСдан озод этиладиган товарларни (хизматларни) реализация қилиш мустасно (Солиқ кодексининг 75-моддаси 6-қисми).\n1. Президентнинг 1.04.2017 йилдаги ПҚ-2863-сон қарори билан аҳолига пуллик тиббий хизматлар кўрсатадиган (стоматология ва косметология хизматларидан ташқари) хусусий тиббиёт муассасалари тиббий хизматлар қисмида 2022 йил 1 январга қадар барча турдаги солиқларни тўлашдан озод этилган.\nБу – мақсадли имтиёз. Бўшайдиган маблағлар замонавий ускуналар, тиббиёт буюмлари билан жиҳозлаш, тиббиёт мақсадлари учун буюмлар харид қилиш, тиббий хизматлар кўрсатиш учун бинолар қуриш, бино ва иншоотларни реконструкция қилиш ва капитал таъмирлаш, шунингдек, аҳолининг ижтимоий ҳимояга муҳтож қатламларига бепул тиббий хизматлар кўрсатишга йўналтирилади (ПҚ-2863-сон қарорнинг 8-банди).\nМақсадли имтиёзда солиқлар белгиланган ставкалар бўйича ҳисоблаб ёзилади, бироқ бўшаган маблағлар муайян мақсадларлар учун йўналтирилади. Фойда солиғи бўйича ставка – 0%. Бу фойда солиғи нолга тенг эканлигини билдиради.\nТиббий хизматлардан даромадлар текин олинган мол-мулк тарзидаги даромадларни инобатга олган ҳолда жами йиллик даромаднинг 90%идан камни ташкил этса, сиз 15% ставкани қўллашингиз лозим. Шунда мақсадли имтиёзни қўллаш чоғида олинган фойда солиғи ПҚ-2863-сон қарорда назарда тутилган белгиланган мақсадларга йўналтирилади.\nМақсадли имтиёзларни қўллаш ва уларнинг ҳисобини юритиш тартиби ўзгармади (АВ томонидан 2.04.2005 йилда 1463-сон билан рўйхатдан ўтказилган Низом).\nИмтиёзни қўлламасангиз, ҳисоблаб ёзилган солиқни бюджетга ўтказинг.\nТиббий хизматлар бўйича айланма ҚҚСдан озод этилган (Солиқ кодексининг 243-моддаси 1-қисми 11-банди). Бу – доимий, мақсадсиз ва мажбурий имтиёз. Хизматларни реализация қилиш юзасидан ҳисобварақ-фактураларда ҚҚС акс эттирилмайди.\nСоғлиқни сақлаш объектларига ҳам мол-мулк солиғи солинмайди (Солиқ кодексининг 414-моддаси 1-қисми).\nСоғлиқни сақлаш объектлари остидаги ер участкаларига ер солиғи солинмайди (Солиқ кодексининг 428-моддаси 2-қисми).\nПҚ-2863-сон қарор татбиқ этилмайдиган стоматология муассасалари ижтимоий соҳа муассасалари жумласига киради. Стоматология хизматлари кўрсатишдан олинган даромад бепул олинган мол-мулкни ҳисобга олган ҳолда жами даромаднинг 90%ини ташкил этса, бундай солиқ тўловчилар 2020 йилдан бошлаб 0%лик фойда солиғи ставкасини қўллайдилар. Ушбу шарт бажарилмаган тақдирда, улар 15%лик ставка бўйича солиқ тўлайдилар.\n2. Президентнинг 15.09.2017 йилдаги ПҚ-3276-сон қарори билан мактабгача ва умумий ўрта таълим соҳасида нодавлат таълим хизматларини кўрсатиш фаолияти билан шуғулланадиган юридик шахслар 2021 йил 1 январгача барча турдаги солиқларни тўлашдан озод этилган (5.09.2018 йилдаги ПҚ-3931-сон қарорнинг 13-банди).\nИмтиёз мақсадли ҳисобланади. Бунда озод қилинаётган маблағлар уларни замонавий ўқув воситалари билан жиҳозлаш, зарур маҳсулотлар ва жиҳозлар сотиб олиш, бино ва иншоотларни реконструкция қилиш, капитал таъмирлаш ҳамда аҳолининг ижтимоий ҳимояга муҳтож қатламига бепул таълим хизматларини кўрсатишга мақсадли йўналтирилади (ПҚ-3276-сон қарорнинг 8-банди).\nИмтиёзни қўлламайдиган бўлсангиз, ҳисобланган солиқни бюджетга ўтказинг.\nТаълим хизматлари бўйича айланмадан ҚҚС солинмайди (Солиқ кодексининг 243-моддаси 1-қисми 10-банди). Ушбу имтиёз доимий, аниқ мақсадга йўналтирилмаган ва мажбурий ҳисобланади. Хизматларни реализация қилишда ёзиб бериладиган ҳисобварақ-фактураларда ҚҚС акс эттирилмайди.\nТаълим объектларига мол-мулк солиғи ҳам солинмайди (Солиқ кодексининг 414-моддаси 1-қисми).\nТаълим объектлари эгаллаган ер участкаларидан ер солиғи олинмайди (Солиқ кодексининг 428-моддаси 2-қисми).


Икки Кореянинг бирлашиши тарафдорлари бир давлатдан иккинчига давлатга марш уюштиришди\n12:17 / 24.05.2015\n24 майда эрталабки пайт турли давлатлардан ташриф буюрган фаол аёллар Корея яриморолидаги қуроллардан холи бўлган ҳудудни кесиб ўтишди. Бу ҳақда РИА “Новости” ахборот агентлиги хабар бермоқда.\n15та давлатдан 30 нафар фаол аёллардан ташкил топган гуруҳ Шимолий Кореядан қуроллардан холи бўлган ҳудуд орқали Жанубий Кореяга 1950 йилда бошланган ва 1953 йилда якунлангани расман эълон қилинмаган Корея урушининг тугалланганлиги муносабати билан юриш ўтказишди. Юришда Австралия, Буюк Британия, Зимбабве, Колумбия, АҚШ, Швеция ва Япония вакилалари иштирок этишди.\nБироқ АҚШда иккала Кореянинг бирлашиши истиқболидан унча ҳам хурсанд бўлишмаяпти. Агар Шимолий Корея ва Жанубий Корея ўртасида тинчлик сулҳи имзоланса, бу Вашингтон учун Жанубий Корея ҳудудида 28 минг ҳарбий хизматчини жойлаштириш ҳамда Сеулга Шимолий Кореядан ҳимояланиш учун катта миқдорда қурол-аслаҳа савдосидан воз кечилишини англатади.\nЮриш пайтида фаолларни 300 нафардан кўпроқ кореяликлар қўллаб-қувватлади. Аёллар “Корея бирдам” деган қўшиқни куйлашди. Қўшиқ омма томонидан илиқ кутиб олинди.


Яна 47 нафар афғон ҳарбийси Ўзбекистон ҳудудига ўтди — ТИВ\n26 июнда 3 нафар, 27 июнда 44 нафар афғонистонлик ҳарбий Ўзбекистон чегарасини бузиб кирган, ўзбек чегарачилари уларни ватанига қайтариб юборган. Ўзбекистон ўз ҳудудига бу каби ноқонуний ўтишга уринишлар қатъий равишда бартараф этилишини яна бир бор маълум қилди.\nЎзбекистон яна бир бор Афғонистонда кескинлик кучайиб бораётганидан хавотирда эканини билдирди.\nРасмий Тошкент курашаётган томонларни тинч аҳоли орасида қурбонлар бўлишининг олдини олишга ва куч ишлатишдан тийилишга чақирмоқда.\nБундан ташқари, 26 июн куни чегаранинг ушбу қисмида қўшни мамлакат кучишлатар тизимлари 3 нафар вакилининг Ўзбекистон ҳудудига кириб келиш ҳолати қайд этилган. Барча Афғонистон фуқаролари ўз ватанига қайтарилган, дейилади ТИВ ахборотида.\n“Ўзбекистон ҳудудига бу каби ноқонуний ўтишга уринишлар қатъий равишда бартараф этилади.\nЎзбекистон Ҳукумати Афғонистон билан анъанавий дўстона ва яхши қўшничилик муносабатларини давом эттириш, нейтралитетни сақлаш ҳамда қўшни мамлакат ички ишларига аралашмаслик тарафдори эканлигини қатъий маълум қилади”, – дея якунланади Ўзбекистон ташқи сиёсат идорасининг расмий баёноти.\nЭслатиб ўтамиз, 23 июнда ҳам 53 нафар афғон ҳарбийлари Ўзбекистон ҳудудига қочиб ўтганди.\nШу куни Ўзбекистон президенти Шавкат Мирзиёев Тожикистон президенти Имомали Раҳмон билан телефон мулоқотида Афғонистонда ва Тожикистон чегараси ҳудудларида юзага келаётган таҳликали вазиятни ҳам муҳокама қилиб, ушбу мамлакат билан чегара чизиғидаги вазиятни жуда кескин деб баҳолаганди.\nАфғонистондаги вазиятнинг кескинлашуви фонида Ўзбекистон Мудофаа вазирлиги ҳарбий округларда ҳарбий машғулотлар бошлаган.\nЎзбекистон расмийлари 22 июн куни Афғонистонда коронавирус билан боғлиқ эпидемиологик вазият кескинлашаётгани сабаби билан ўзаро чегарани ёпган.\nАмерикалик ҳарбийлар Афғонистонни тарк эта бошлагач, «Толибон» ҳаракати шимол томонга фаол юриш бошлади, айни вақтда ушбу ҳудудда ҳукумат қўшинлари ва ҳаракат жангарилари ўртасида жанговар тўқнашувлар давом этмоқда. Аввалроқ «Толибон» бир қатор туманлар ва Тожикистон билан чегарадаги назорат-ўтказиш пунктларини эгаллаб олгани, Қундуз вилоятида жойлашган «Шерхон-Бандар» назорат ўтказиш пунктига ҳужумдан сўнг ҳукумат қўшинларининг 130дан ортиқ ҳарбийси Тожикистон ҳудудига чекингани хабар қилинганди.\nАфғон армияси ҳудудларни бирма-бир топширмоқда. АҚШ кетгач Афғонистонда нималар бўлади?


00:00 / 03.02.2012 | eski savollar | 1311\nАссаламу алайкум Шайх хазратлари. Сизнинг имо ишора тугрисидаги жавобларингизни укибшуни тушундимки намозни казо килиш катта гунох. Имо билан булса хам уз вактида укинг демокдасиз. Лекин хурматли имомларимиз ушбу тарзда укиш душман хавфи булса мумкин, бугунги кунга тугри келмайди дейишмокда. Кифоя китобингизда имо ишора хакида ёзилган жойини устозга курсатганимдабу ерда киска ёзгандир, бошка китобларда душман ва бошка сабаблар тулик шарх килинган,шу сабабли куркмай укийверинг деди. Мен аср ва шомни ишхонада имо билан укийман. Бино ен атрофида масжид, одамларни уйи йук.Савол: 1. Бизни (студентлар, давлат ишидагиларни айрими ва бошкалар) бировлар курмасин, нотугри тушуниб, муаммо булмасин деб имо ишора билан укиётган намозларимиз кайси сабабга (душман хавфи, зарурат ёки бошкаси) киради??????2. Имо билан булса хам уз вактида укинг демокдасиз. Казони гунохи канчалик катта?\n- Ўша одамлардан сўрангчи, сизга намозни қазо қилишга рухсат беришармикан? Агар рухсат беришса, катта хато қилган бўладилар. Сиз қўрқмасангиз ҳам ишора билан ўқисангиз бўлади деган одам бўлмаса керак?!\nНамозга уйдагилар қарши\nФаришталар иқтидо қиладими?\nАтайин бош кийимсиз намоз ўқиш диндан чиқарадими?\nЮзга крем суртиб намоз ўқиш\nЖамоат транспортидаги намоз


ИИББ Чилонзорда аслида қандай воқеа содир бўлгани ва 30 ёшли фуқаронинг ўлими юзасидан расмий маълумот берди\n31-10-2019, 09:35 3 233\nТошкент шаҳар ИИББ ижтимоий тармоқларда тарқатилган “Тошкентда тунги клуб қўриқчилари ва “меҳмон” иштирокида жанжал бўлди. Бир йигит вафот этди” номли хабар юзасидан расмий маълумот берди.\nМаълум бўлишича, шу йил 28 октябрь куни 24 ёшли Бобур З. ва 30 ёшли Мурод А.лар Чилонзордаги "Уголок" кафесида спиртлич ичимлик ичиб кафенинг қўриқчилари 21 ёшли Аҳмаджон А. ва 22 ёшли Далержон М.ларнинг эътирозига сабаб бўлган. Шундан сўнг улар низони ҳал этиш кўчада муштлашишган. Унинг натижасида Бобур З. енгил тан жароҳати олган ва таниши билан таксига чиққан. Таксида Мурод А.нинг мазаси қочган ва улар таксидан тушиб қолган. Шундан сўнг кўчада беҳосдан кўриб қолган "Тез ёрдам" шифокорлари уларни олиб кетган ва Мурод А. йўлда вафот этган.\nИИБнинг маълум қилишича, Мурод А. ҳеч қандай муштлашув натижасида вафот этмаган, у ўткир юрак қон томир етишмовчилиги ва спиртли ичимликдан заҳарланиш оқибатида ҳалок бўлган. Буни суд тиббий ташҳиси тасдиқлаган.\nҲозирда ҳодиса Чилонзор туман прокуратураси томонидан ўрганилмоқда. Шунингдек, кафенинг иккита қўриқчиларга ҳам Жиноят Кодексининг 277-моддаси (Безорилик ) 2-қисми “б” банди билан жиноят иши қўзғатилган.\nШу билан бирга пойтахт ИИББ фуқаролардан норасмий хабарларга таяниб хулоса қилмасликни сўраб қолган.\n“Безорилик” жинояти ва Муроднинг ўлими ўртасидаги боғлиқликка эса тергов жараёнида аниқлик киритилади ва натижаси бўйича батафсил ахборот берилади, деб қўшимча қилди ИИББ.\nТошкентда вафот этган боланинг суратини тармоқларга жойлаб, хайрия учун пул йиққан қиз ушланди\nТошкент шаҳрида соҳта хайрия ташкил этган қиз ушланди. Бу ҳақда yuz.uz нашри хабар қилди. Маълум бўлишича, Олмазор туманида яшовчи 26 ёшли...\nВатан қаҳрамонларини унутмайди...\nСамарқанд давлат университетидан Иккинчи жаҳон урушига сафарбар қилинган 500 қаҳрамон хотираси қалбларимизда абадий яшайди Инсон хотиралар...\nВидео: Деновда аёлни калтаклаган эркак жарима билан қутиладиган бўлди\nАввалроқ Сурхондарё вилояти Денов туманида эркак аёлни калтаклагани ҳақида хабар берган эдик. Маълум бўлишича, Хандалов Гулмурод Қаюмова...\nВидео: Тошкентда Матиз автобусни ағдариб юборди. Жабрланганлар борлиги айтилмоқа\nТошкентда Матиз ва йўловчи автобуси иштирокида ЙТҲ содир бўлди. Бу ҳақда EVERYDAY.UZ мухбири хабар қилди. Маълум бўлишича, ҳодиса бугун, 7...\nВидео: Тошкентдаги кўп қаватли уйда ёнғин содир бўлди\nТошкент шаҳри Юнусобод туманидаги кўп қаватли уйларнинг бирида ёнғин юз берди. Ҳодиса видеолавҳаси тармоқларда тарқалди. Маълум бўлишича,...\nЎзбекистон янгиликлари » Ҳодиса » ИИББ Чилонзорда аслида қандай воқеа содир бўлгани ва 30 ёшли фуқаронинг ўлими юзасидан расмий маълумот берди\n“Ўзбек халқига нисбатан ҳақорат” – Алишер Қодиров Тошкентнинг қоқ марказида СССР байроғи кўтарилганига муносабат билдирди 19\nВидео: “Сизлар ўйлаётган одам эмас. Миш-мишларга ишонманглар” – Зарина Низомиддинова турмуш ўртоғи ҳақида гапирди 11\nВидео: Сурхондарёда эркак қўшни аёлни аёвсиз калтаклади 9\nВидео: “Голливудда туғилганимда эди...” – Зарина Низомиддинова актёрларнинг даромадидан шикоят қилди 8\nИстеъмол қилса инсонларни заҳарлаши мумкин бўлган гўшт Тошкентга олиб келинаётганда тўхтатиб қолинди 7\nСобиқ бош прокурор ва ДХХнинг собиқ раиси қамоқда нималар билан бандлиги маълум қилинди 7\nФарғонада оғир жиноятда айбланаётган 4 нафар шахс суд биносидан қочиб кетди 6


ИнтерФУТБОЛ :: Ғурурланавер, Африка! Ёхуд ЖЧ-2018 тақдирини ҳал қилган футболчилар ҳақида\nҒурурланавер, Африка! Ёхуд ЖЧ-2018 тақдирини ҳал қилган футболчилар ҳақида\nДиққатни тортадиган ажойиб факт: жаҳон чемпионати-2018 ярим финалидан ўрин олган биринчи тўқнашув, яъни Франция - Бельгия ўйини қайдномасига қарасак, икки жамоа таркибидаги жами 46 нафар футболчидан деярли ярми, аниқроғи, 22 нафари қайсидир жиҳат билан Африкага боғлиқ экан.\nҚойилмисиз. Булар - Килиан Мбаппе, Н`Голе Канте, Поль Погба, Блез Матюиди, Стивен Н`Зонзи, Преснель Кимпембе, Самуэль Юмтити, Усмон Дембеле, Корентен Толиссо, Стив Манданда, Одил Реми, Набил Фақир, Жибриль Сидибе, Бенжамин Менди (Франция) ва Ромелу Лукаку, Венсан Компани, Носир Шодли, Мусо Дембеле, Маруан Феллайни, Миши Батшуайи, Юри Тилеманс, Дедрик Боята (Бельгия).\nХуллас, биринчи ярим финалга «Африка дербиси» сифатини қўллаш ҳам мумкин эди бемалол...\nСешанба оқшоми бўлиб ўтган ўйинда шу 22 нафар футболчидан айримлари бош ролда намоён бўлишди. Хусусан, финал чиптаси тақдирига ойдинлик киритган ягона гол «француз» Самуэль Юмтити ҳисобига ёзилди.\nУмуман, асли африкалик йигитлар бутун турнир давомида ҳар икки жамоа муваффақиятида катта ўрин тутишди. Улар етарлича гол уришди, шунингдек, ассистентлик вазифасини ҳам яхши бажаришди.\nДемакки, Франция ва Бельгияда бу футболчиларни чинакамига ардоқлашлари керак. Албатта, ҳар икки мамлакатда РомелуЛукаку ва КилианМбаппе томонидан урилган голларни худди Кевин де Брюйне ва Антуан Гризманники каби шодмон нишонлашганига шубҳа йўқ.\nЗеро, Франция ва Бельгияда одамларни танаси рангига қараб, ажратиш эски замонлардан қолиб кетди. Ҳар ҳолда, ирқчиликка қарши кураш натижа бера бошлаганига анча бўлди.\nҚаранг, шу рўйхатга тушган 9 нафар футболчи Конго термаси шарафини ҳимоя қилиши мумкин эди. Яъни Франция ва бельгияликлар сафида бу юртга алоқаси бор шунча ўйинчи бор (4 нафари - «француз» ва 5 нафари - бельгиялик).\nШунингдек, 3 нафардан футболчи Сенегал ва Марокашга дахлдор бўлса, Камерун ҳамда Мали 2 нафардан вакилга эга. Яна 3 нафар футболчи шажара бўйича Гвинея, Того ва Жазоирга бориб тақалади.\nҚолаверса, 22талик бу рўйхатни Бельгия термаси ярим ҳимоячиси Аксель Витцель ҳисобига узайтириш ҳам мумкин. Тўғри, унинг отаси Кариб ороллари таркибига кирувчи Мартиникадан, лекин катта Витцель аждодлари у ерга айнан Африкадан боришган.\nУшбу фактларга эътибор қаратган журналист Колин Миллар ҳазил оҳангида ҳаттоки, соф оқ танли Кевин де Брюйнени ҳам африкаликка чиқариб қўйди. Гап шундаки, Бельгия миллий жамоасини қўзғатувчи «мотор»нинг онаси - Анна Бурундида туғилган. Қолаверса, унинг бутун болалик йиллари ҳам шу мамлакатда ўтган!\nШундай экан, де Брюйне ҳуқуқий жиҳатдан Бурунди фуқаролигини қабул қилиб, Африканинг футбол бобидаги ушбу камтарин мамлакати шарафи учун тўп суриши мумкин эди. Ҳа, буни ақлга сиғдириш мушкул, аммо факт шуки, «маллавой» ҳам Африкага бегона эмас.\nТўғри, амалда аксарият футболчилар Европа - Африка эмас, аксинча йўналиш бўйиша ҳаракатланишмоқда. Яъни «кўҳна қитъа» мамлакатларининг собиқ колонияларидан кўчиб ўтган этник африкаликлар фарзандлари аждодлари юртларига унча талпинмаяптилар.\nЎзи охирги йилларда бу мавзу кенг муҳокама қилиняпти, аммо ҳозирча ҳаммаси асосан қоғоз ва хайрия акциялари миқёсида қоляпти. Лекин футболчиларни ҳам тушуниш керак - улар мантиқан тўғри қарорга келишяпти. Ҳар ҳолда, Европани танлаб, кўпроқ имконият ҳосил қилишади.\nДейлик, Ромелу Лукакунинг отаси - Роже Бельгияга йўл олишига қадар Киншаса шаҳри жамоасида ўйнаган, Заир (ҳозирги Конго ДР) миллий термаси шарафини ҳимоя қилган, бироқ оиласини зўрға боққан. Мисол учун, Ромелу болалигида доимо сув аралаштирилган сут ичганини эсга олганди.\nДедрикБоятанинг отаси Бьенвеню эса оиласини ҳаминқадар таъминлаш учун Бельгия қуйи дивизионларида тер тўккан. Пьер Компани (Венсаннинг отаси) Брюссель кўчаларида такси ҳайдаш баробарида кечки махсус мактабда ўқиган. Зеро, ўқиш ва ёзишни ўрганмаганида ўғлига агент бўлолмасди.\nЕвропа мамлакатларида ўз навбатида, аввалги ҳолат ҳукмрон - собиқ колонияларнинг истеъдодлаприга қизиқиш катта. Албатта, дейлик, Конго ўта кучли жамоага эга бўлиши мумкин эди - Лукаку, Компани, Боята, Тилеманс, Батшуайи... Буларнинг ёнига «француз»лар - Манданда, Кимпембе, Н~Зонзи ва Матюидини қўшинг.\nО, қандай таркиб! Конголиклар бу йигитлар билан бемалол жаҳон чемпионати «плей-офф» босқичига чиқиш учун курашармидилар... Камерун термаси хусусида ҳам худди шундай дейиш. Бироқ Мбаппе ва Юмтити Франция миллий жамоасида ўйнашни маъқул кўришди. Малиликлар Канте ва икки Дембелени, гвинеяликлар эса Погбани ўз томонларига оғдира олишмади.\nМарокаш термасига келсак, унинг ҳозирги таркибига Феллайни ва Шодли қўшилишганида, нима бўларди? Ҳа, жамоа гуруҳдан чиқиш йўлида Испания ва Португалия термаларига янада жиддийроқ кураш тақдим этарди.\nХулоса шуки, африкалик мухлислар АФК жамоаларининг бу йилги ЖЧда омадсиз иштирок этганидан ортиқча сиқилмасинлар. Ахир асли африкаликлар чемпионатга ўзгача кўрк бағишладилар. Шунинг ўзи ғурурланиш учун етарли эмасми?


Европада Хавфсизлик ва Ҳамкорлик Ташкилоти (ЕХҲТ) жорий раиси одам контрабандасига қарши курашни кучайтириш ниятида.\n25 июн 2022, Тошкент вақти: 22:21\nЕвропада Хавфсизлик ва Ҳамкорлик Ташкилотининг (ЕХҲТ) жорий раиси Голландия Ташқи ишлар вазири Жаап де Хуп Шеффер одам контрабандасини “демократик жамият юзидаги доғ”, дея таърифлади.\nЯқинда Вена шаҳрида ЕХҲТга аъзо 55 давлат вакиллари иштирокида ўтказилган йиғилишда Шеффер аъзо мамлакатларида одам контрабандасига қарши янги қонун қабул қилиш ёки мавжуд қонунларни янада қатъийлаштириш орқали мауммога барҳам бериш мумкинлигини билдирди. У сўзига қўшимча қилиб, ЕХҲТга аъзо баъзи давлатларда бу борада зарурий қонунлар қабул қилинмаганини айтди.\nХалқаро кузатувчилар тахминига кўра, ҳар йили шарқий Европа, Болқон давлатлари ва Марказий Осиё республикаларининг 200 мингдан ортиқ фуқароси одам контрабандачилари қўлига тушмоқда. Уларнинг аксарини эса, аёллар ва болалар ташкил этади. Контрабанда қилинган аёллар фоҳишалик билан шуғулланишга мажбур қилмоқдалар.\nЖаап де Хуп Шеффер одам контрабандасини мана бундай таърифлади: “Одам контрабандаси кенг тарқалган жиноят тури бўлиб, кўпинча аёллар ва болалардан фоҳишалик ва фоҳишаликнинг бошқа кўринишларида фойдаланиш учун бир давлатдан иккинчисига ноқонуний тарзда, яширинча олиб ўтиладилар. Бундан ташқари, улардан уй юмушларини бажариш, дўкон, қишлоқ хўжалиги, қурилиш ишларида мажбурлаб ишлатиш ёки қалбаки никоҳдан ўтиш ва бошқа мақсадларда фойдаланилади”.\nВенада бўлиб ўтган ЕХҲТ Парламент ассамблеяси йиғилишида сўзлаган Шеффер, одам контрабандасига инсон ҳуқуқларининг энг долзарб муаммоси сифатида қараш лозимлигини таъкидлаб, шундай деди: “Одам контрабандаси замонавий қул савдосидир. Бу ЕХҲТга аъзо давлатлар дуч келаётган энг долзарб ва мураккаб инсон ҳуқуқлари муаммоларидан бири. Бу ташкилотга аъзо деярли барча давлатларга тегишли”.\nШеффер Европа ва Марказий Осиё давлатларида одам контрабандаси мавжуд эканини, ёлғон ваъдалар билан ўзга юртларга алдаб олиб кетилган хотин-қизлар, асосан, фоҳишалик билан шуғулланишга ёки қулликнинг бошқа кўринишида меҳнат қилишга мажбурланаётганини айтди.\nЙиғилишда бўлиб ўтган муҳокамалар чоғида Шеффер, Европада амалга тадбиқ этилиши мумкин бўлган умумий қонун ишлаб чиқилмагани хусусида афсусланиш билдирди. Европада Хавфсизлик ва Ҳамкорлик Ташкилоти раиси, Голландия Ташқи ишлар вазири Жаап де Хуп Шеффер йиғилиш қатнашчиларига, Европанинг деярли барча давлатлари ва Марказий Осиё республикалари ЕХҲТга аъзо экани ҳисобга олинса, ўзаро ҳамкорликни йўлга қўйишда ташкилот қулай имконият яратиши мумкинлигини айтди. У парламент аъзоларини берилган салоҳиятдан фойдаланиб, ўз мамлакатларида вазиятни яхшилашга ҳаракат қилишга чақирди. ЕХҲТ раиси сўзида давом этиб: “Мазкур парламент ассамблеяси янги қонун ишлаб чиқилишига туртки бера олади. Ўз фикрингиз, демократик тажрибангиз билан ҳукуматларни қонун ва ташкилотлар фаолиятини кучайтириш ёки янги ташкилотлар тузилишига туртки беришингиз мумкин”,-деди.\nЕХҲТ ҳужжатларида одам контрабандасига қарши самарали кураш олиб бориш хусусида бир қатор фойдали мисоллар келтирилади. Европада Хавфсизлик ва Ҳамкорлик Ташкилоти раиси, кўп мамлакатларда қўшмачилик ёки аёлларни фоҳишаликка мажбурлаш қонун орқали таъқиқлангани ва ҳукуматларнинг айнан шу қонунларга асосланиб иш кўриши, бу эса одам контрабандасининг барча жиҳатларини қамраб олмаслигини билдирди. ЕХҲТ май ойида Прагада ўтадиган ўзининг навбатдаги йиғилишида одам контрабандасига қарши кураш масаласини кун тартибидаги асосий масала қилиб қўйишни режалаштирган.


"Олмасанг, ўзимиз олиб қўямиз". Янгийўл ИИБ соқолга қарши рейд ўтказди\n29 ноябр 2021, Тошкент вақти: 13:54\nноябр 23, 2021\n38 ёшли дурадгор Икром Холматов 22 ноябрь куни шаҳар ИИБсига чақиртирилиб, ўзи ва яна тўрт эркак соқолини олишга мажбурлангани ҳақида Озодликка айтиб берди.\nТошкент вилоятининг Янгийўл шаҳрида ўнлаб эркак ички ишлар бўлимига чақиртирилиб, соқоли мажбурий равишда олиб ташланди.\nМаҳаллий фаолнинг Озодликка билдиришича, соқолга қарши тадбир сўнгги пайтларда мунтазам тус олган.\nИИВ расмийлари фуқаролар диний мансубликларига қараб нишонга олинаётганини рад этишади.\nИнсон ҳуқуқлари ҳимоячиларига кўра, ҳукуматнинг афтидан, диний радикализмга қарши курашни мақсад қилган бу каби чоралари, аксинча, радикализмнинг янада кучайишига олиб келиши мумкин.\nҲижоб, соқол ва Толибон таъсири: Ўзбекистонда исломийлашув ва рус жамоасининг хавотирлари\n"Соқолни оласан, бўлмаса, ўзимиз олиб қўямиз"\n38 ёшли дурадгор Икром Холматов 22 ноябрь куни шаҳар ИИБсига чақиртирилиб, ўзи ва яна камида тўрт эркак соқолини олишга мажбурлангани ҳақида Озодликка айтиб берди.\n“Эшикни тақиллатиб келишди. Қанақадир аёл қидирилаётган эканми, сўроққа олиб кетишди. РОВДга олиб киргандан кейин телефонимни титишди. Ҳеч бало тополмагандан кейин расмга олди. “Энди соқолни оласан, бўлмаса, ўзимиз олиб қўямиз”, дейишди. Соқолни тартибга солиб борганман, десам, “бўлмайди бу” деди. “Олмайман”, дедим. “Отангни гапи ҳам бир тийинми сенга?”, деб босим қилди. “Отанг гапириб кетдику болам соқолини олади деб, ол”, деди. Отамни ўртага қўйишганидан кейин олишга мажбур бўлдим. Соқолимни олиб бўлганимда кейин яна суратга олди, шу билан қўйиб юборди”, - дейди Холматов.\n38 ёшли Икром Ҳолматов ИИБда соқолини олишга мажбурланганини айтади\n48 kbps | МР3\nОзодликка маълум бўлишича, 22 ноябрь куни Икром Холматов қатори ўнлаб одам Янгийўл шаҳар Ички ишлар бўлимига чақиртирилиб, ўз ихтиёрига қарши соқоли олишга мажбурланган.\nИсми очиқланмаслигини истаган ўзбекистонлик фаол Янгийўл шаҳрида камида 22 нафар эркакнинг соқоли олингани ва соқолни мажбуран олдириш мунтазам тус олганини айтади.\n“Кеча 22 одам шаҳар бўлимига чақиртирилиб, соқоли олинган. Асосан, диндорларнинг соқоли олиняпти. Мен билан суҳбатда бўлганларнинг кўпчилиги бу тадбир систематик эканини айтди. Яъни бу фақат кеча бўлаётган ҳолат эмас”, - дейди Озодликка гапирган фаол.\nИкром Холматов 22 ноябрь кунининг ўзида камида тўрт эркакнинг соқоли мажбуран олдирилганига гувоҳ бўлганини билдирди.\n“РОВДга борганимда тўртта соқолли эркак ўтирганди. Ҳаммасиники олинди. Кейин суриштирсам, мен билган бошқа йигитларни ҳам чиқиришган. Соқолини олишга мажбур қилишларини билиб, бир танишим олдиндан олиб ҳам борган, расмга олиб қўйиб юборишган. Мени ўзимни сўнгги тўрт ой ичида иккинчи марта чақиртириб, соқолимни олишга мажбурлашди”, - дейди Икром Холматов.\nСоқол олиш жараёни барча эркакларга қўлланиляптими ёки диний мансубликдан келиб чиқибми?\nОзодлик бу ҳақда Янгийўл шаҳар Ички ишлар идорасидан изоҳ олишга уринди.\nБўлим навбатчиси суратга олиш пайтида “юз кўринишини жорий тартибга мувофиқлаштириш учун соқолини тартибга солиш сўралиши мумкин”лигини айтди.\n“Юз-кўриниш учун ака, бу. Сиз айтаётган ҳолатдан хабарим йўғу, лекин расмга олаётганда соқолни тартибга солиш сўралиши мумкин, соқолни олиб ташла, деб ҳеч ким мажбурлай олмайди”, - деди ИИБ ходими.\nИИБга чақиртирилганлар эса, диндор бўлганликлари учун соқоллари олинганлигини даъво қилишмоқда.\n“Мода қилиб соқол қўйганлар бор, уларга индамайди, диндорларга ёпишяпти булар. Гўёки, биз уларга террорчилардай кўринармишмиз. Пайғамбаримиздан суннат бўлгани учун соқол қўямиз. Соқолни олдириш биз учун иштонни ечиб юр, дегандай гап. Шу даражада ҳуқуқларимизни поймол қилишяпти”, - дейди янгийўллик бошқа йигит.\nЎзбекистон Вазирлар Маҳкамаси ҳузуридаги Дин ишлари қўмитаси ҳамда Мусулмонлар идораси расмийлари Озодликка соқол олиш тадбири ҳақида изоҳ беролмасликларини айтишди.\nОзодлик боғланган Мусулмонлар идораси Фатво бўлими айни масала Дин ишлари қўмитаси ваколатлари доирасида эканини айтди.\nБу ерда шаръий масалалар бўйича “мана шу ҳолат бўлди намоз бузилдими, бузилмадими”, ёки “Қуръонни таҳоратсиз ўқисак бўладими?” шунақа саволларга жавоб берамиз. Сиз айтаётган ҳолат асосли бўладиган бўлса, унда диний қўмитага мурожаат қилишларингиз керак, бу бўйича изоҳ беролмаймиз”, - деди ўзини таништиришни истамаган Мусулмонлар идораси ходими.\nБиринчи марта эмас\nБу Ўзбекистонда "соқол"га қарши биринчи тадбир эмас.\nИкки йил аввал Тошкентда жума намозидан сўнг ички ишлар ходимлари “Малика” савдо мажмуасида ўнлаб соқолли эркакларни тутиб олиб кетиб, соқолини олишга мажбурлагани норозиликларга сабаб бўлган ва инсон ҳуқуқлари ташкилотлари томонидан танқид қилинган эди.\n"Ташқи кўринишни мувофиқлаштириш". Тошкент ИИББ соқолга қарши рейд ўтказганини рад этмоқда\nШу йилнинг февраль ойида ҳам “Малика” мажмуасидаги савдогарлар соқоли мажбурлаб олингани ҳақда Озодликка айтишганди.\nИкки ой аввал ижтимоий тармоқларда Наманган шаҳар ички ишлар бўлими тезкор штаб раҳбарига тегишли экани айтилган овозли топшириқ аудиоси тарқалиб, муҳокамага сабаб бўлганди.\nОвоз эгаси Ички ишлар вазирлигидан меҳмонлар келгани, ҳар бир бўлим 20 тадан соқолли эркакни топиши кераклигини айтади.\n“Ҳурматли ходимлар, “Соқол” тадбири бўйича ҳам… тезлаштириб қилиб берайлик. “Горотдел”дан сўраяпти, Ички ишлар вазирлигидан келган меҳмонлар буни назоратга олган.\nҲар битта “ГОМ”га 20 тадан соқолли [фуқарони] аниқлаб, соқоли билан расмга олиб, кейин соқоли олдирилгани ҳолатини ҳам расмга олиб, олдига маълумотини ёзасизлар: қаерда яшайди, нечанчи йилда туғилган, ким у?\nХудди шундай қилиб тезлаштириб қилиб беришимиз керак. Ҳар битта “ГОМ”га 20 тадан берилган, бизда ҳали биттаям бўлгани йўқ. Кечқурун сўров бўлади, эътироз бўляпти, бўла қолинглар!” – дейди овоз эгаси.\nЎзбекистон Ички ишлар вазирлиги расмийлари эса тизимда “соқолга қарши” амалиётлар ўтказилишини рад этиб келади.\nЎзбекистон Ички ишлар вазирлиги матбуот хизмати раҳбари Шоҳруҳ Ғиёсов Намангандаги ҳолат ортидан: “Ички ишлар органларида бундай номланадиган тадбир умуман йўқ. Соқол қўйиш ёки қўймаслик ҳар фуқаронинг ўзига, эътиқодига боғлиқ. Бунга аралашишга ҳеч кимнинг ҳаққи йўқ”, - дея баёнот берганди.\nНаманганлик йигитлар соқолини олишга мажбурланганидан арз қилди\nТошкент шаҳар Ички Ишлар Бош Бошқармаси матбуот хизмати бошлиғи Ирина Сайфутдинова ҳам Озодлик билан суҳбатда соқол мажбурлаб олингани холатларини рад этаркан, "Ўзбекистонда ҳеч ким соқолини олишга мажбурланмаслигини" таъкидлаган эди.\nАйни пайтда Сайфутдинова фуқароларга "ташқи кўринишларини биометрик паспортларидаги суратларга мувофиқлаштириш тавсия этилган бўлиши мумкин"лигини инкор қилмаган.\nСоқол диний радикализм белгисими?\nЎзбекистонда соқол диний радикализм белгиси сифатида хавфсизлик хизматлари диққат марказида бўлиб келиши айтилади.\nФранциядаги Марказий Осиёда инсон ҳуқуқлари ташкилоти раҳбари Надежда Атаеванинг Озодликка айтишича, ҳукуматнинг мусулмонларни соқолини олишга мажбурлаш кампанияси диндор қатлам орасида норозилик кайфиятини кучайтириши мумкин.\n“Мажбурлаб соқолини олиш ёки рўмолини ечтириш, аслида дунёвий тузумга хавф солади, радикализмни янада ҳам кучайтиради. Норозиликни кучайтиради. Мен Ўзбекистон дунёвий давлат бўлиб қолишини, тенгликни кафолатлайдиган Конституция асосий қонун бўлиб қолишини истайман. Лекин қайдайдир, эътиқоди учун соқол қўйган йигитларни улар учун суннат ҳисобланган соқолини олишга мажбурлаш, уларни қора рўйхатга тиркаш, бу - ноқонуний, конституцияга зид. Афсуски, бунақа ҳолатлар ўттиз йилдан буён давом этяпти, бунга чек қўйиш керак”, - дейди Надежда Атаева.\nЎзбекистон расмийлари ва ҳуқуқ-тартибот идораларининг диний рамз деб кўриладиган соқол ва ҳижобга қарши кампаниялари халқаро жамоатчилик, жумладан, АҚШ Давлат департаменти томонидан танқид қилиб келинган.\nЎтган йил июнидаги ҳисоботида Қўшма Штатлар Давлат департаменти мамлакатда ҳамон диний эркинликни чеклаш амалиёти кузатилаётгани, жумладан, эркакларнинг соқолини мажбуран қирдириш, аёлларнинг ҳижобини ечтириш кампанияси, рўмолли ўқувчилар ҳамда ҳижобли талабаларни таълим даргоҳларига киритмаслик ҳоллари кузатилганини қайд этганди.\nАммо 2020 йил 7 декабрь куни АҚШ Ўзбекистонни "сезиларли ва аниқ ютуқлар ортидан" диний эркинликлар бўйича махсус кузатувдаги давлатлар рўйхатидан чиқарган.\nАйни пайтда Ўзбекистон АҚШнинг Халқаро диний эркинликлар бўйича комиссияси рўйхатида қолмоқда. Бу комиссиянинг ҳисоботи АҚШ Давлат департаменти ҳисоботидан мустақил равишда эълон қилиб борилади.\n"Малика" бозорида яна рейдлар, Тошкент ИИББ бу соқолга қарши тадбир эмаслигини билдирди\nАдлия вазирлиги “диний мавзуда чиқишлар қиладиган”ларни огоҳлантирди


Россияда болалар вакцинаси рўйхатдан ўтказилди\nРоссияда COVID-19га қарши 12-17 ёшли ўсмирлар учун мўлжалланган "Спутник-М" вакцинаси рўйҳатдан ўтказилди.\nТОШКЕНТ, 24 ноя — Sputnik. Россияда COVID-19га қарши 12-17 ёшли ўсмирлар учун мўлжалланган "Спутник-М" вакцинаси рўйҳатдан ўтказилди. Бу ҳақида гамалея номидаги Эпидемиология илмий маркази директори ўринбосари Денис Логунов хабар қилди. Эслатиб ўтамиз, октябрь ойининг ўрталарида Гамалея номидаги ИТМ директори Александр Гинцбург РИА Новостига болалар учун ишлаб чиқарилаётган вакцина "Спутник М", деб номланиши мумкинлигини хабар қилган эди. Вакцина номидаги "М" ҳарфи "для маленьких", маъносини англатишини хабар қилган эди.Россия Соғлиқни сақлаш вазири ўринбосари Алексей Кузнецов айтишига кўра, болаларни эмлаш ихтиёрий равишда бўлади. Бунинг учун уларнинг ота-оналари ёки қонуний вакилларининг рухсати талаб этилади. Россия Соғлиқни сақлаш вазири Михаил Мурашко айтишига кўра, эмлаш COVID-19дан ҳимояланишнинг энг самарали чораси бўлиб қолаётгани ҳақида хабар қилган эди. Бугунги кунда касалхонада оғир аҳволда даволанаётганларнинг аксарияти - вакцина олмаганлар. Эслатиб ўтамиз, Ўзбекистонда болаларни эмлаш аллақачон бошланган. Соғлиқни сақлаш вазирлиги хабарига кўра, бугунги кунга қадар Pfizer/BionTech вакцинаси билан эмланган болалар сони 312 мингдан ортиб кетган.\nвакцина, спутник v вакцинаси, гамалея маркази, болалар, спутник лайт\n© Sputnik / Виталий Белоусов / Фотобанкка ўтишВакцина "Спутник Лайт",\nРоссияда ўсмирлар учун мўлжалланган "Спутник-М" вакцинаси расман рўйхатга олинди.\nТОШКЕНТ, 24 ноя — Sputnik. Россияда COVID-19га қарши 12-17 ёшли ўсмирлар учун мўлжалланган "Спутник-М" вакцинаси рўйҳатдан ўтказилди. Бу ҳақида гамалея номидаги Эпидемиология илмий маркази директори ўринбосари Денис Логунов хабар қилди.


Жорий йилнинг 23 сентябрь - 2 октябрь кунлари Ўзбекистон Республикаси Президенти Адиминистрацияси, Халқ қабулхонаси масъул ходимлари бошчилигида 20 га яқин вазирлик ва идоралар вакиллари иштирокида Тошкент вилояти аҳолиси учун сайёр қабуллар ташкил этилди.\nМазкур қабуллар Тошкент вилоятининг Бекобод, Олмалиқ, Янгийўл, Ангрен, Оҳангарон, Чирчиқ, Нурафшон шаҳарлари ҳамда Зангиота ва Бўстонлиқ туманларида бўлиб ўтиб, уларда вилоятнинг барча ҳудуд аҳолиси қамраб олинди.\nЎтказилган қабуллар давомида мурожаатларда асосан суд-ҳуқуқ, уй-жой, моддий ёрдам, ижтимоий таъминот, прокуратура ва ички ишлар, соғлиқни сақлаш, банк соҳалари, ички йўлларни таъмирлаш, газ ва электр таъминоти, коммунал хизмат, меҳнат ва бандлик йўналишларига оид масалалар келиб тушди.\nАниқ рақам ва мисолларга ўтсак.\nСуд-ҳуқуқ масалалари бўйича сайёр суд мажлислари ўтказилган ҳолда, жазонинг ўталмаган қисмидан 41 нафар маҳкум жазони ўташдан шартли равишда ва 16 нафар тайинланган жазони муддатидан аввал озод килинди, 39 нафар маҳкумларнинг жазоси бошка енгилрок жазо турига алмаштирилиб, жазони ижро этиш муассаларидан озод қилинди.\nМажбурий ижро бўйича 13 та мурожаатга асосан қарз ва зарарни ундиришга оид 387,4 млн. сўм ундирилди.\nБир мисол – 80 ёшли Нўъмон Отажонов бошига эса кексайган чоғида мушкул иш тушди. Йўл-транспорт ҳодисаси отахонинг ўғли Неъматни бу ёруғ дунёдан олиб кетди. Айбдор ҳайдовчи жабрланувчи оиласига 20 миллион сўм товон пули тўлаб бериши лозим эди. Бироқ айбдор томон белгиланган жариманинг 12 миллион сўмини тўламай келаётган эди. Отахоннинг мурожаатидан сўнг Нўъмон Отажонов оиласига 12 миллион сўм ундириб берилди.\nБанк кредитларини ажратиш юзасидан ҳам салмоқли натижалар бўлди. Хусусан 108 та тадбиркорлик субъектига 11 млрд. 682 млн. сўм кредит маблағлари ажратилди.\nОила ва маҳаллани қўллаб-қувватлаш масалаларида 48 нафар уй-жойга мухтожлар мурожаати бўйича субсидия олишга тақдимнома киритилди, 34 нафар фуқарога 6 ойлик моддий ёрдам пуллари тайинлади, 17 та холатда 2 ёшгача нафақа олиш масаласи ҳал этилди.\nХусусан, зангиоталик Зулхумор Пўлатованинг уй-жой билан боғлиқ муаммоси ҳам айни шу оммавий қабулда ҳал қилинди. Ногиронлиги бор фарзандлари билан анчадан буён сарсон юрган эди. Бу аёлга мурожаатидан сўнг доимий яшаш ҳуқуқи асосида 2 хонали хонадон бериладиган бўлди.\nАйни шундай яна ногиронлари бор инсонлар, боқувчисини йўқотган аёллардан 5 нафарига ҳам доимий яшаш ҳуқуқи асосида 5 та хонадон ажратиладиган бўлди.\nУй-жой коммунал хўжалиги, газ ва электроэнергия таъминоти, йўл таъмири йўналишлари бўйича келиб тушган мурожаатлар ҳам мутасаддилар эътибори марказида бўлди. Жумладан, 5 та холатда сув қувуридаги авария холатлари хал этилди, 3 та кўп қаватли уйнинг 300 м2 том қисми жорий таъмирланди, 2 та кўп қаватли уйнинг ертўла қисмидаги 480 метр оқова сув қувурлари алмаштирилди, 1 та холатда 42 та хонадонли кўп қаватли уйнинг канализация қувури тозалаб берилди.\nМисол учун, Бўстонлиқнинг “Бўстон” маҳалласи Бирлик кўчасида жойлашган кўп қаватли 26-уй деярли таъмирдан чиқарилмаган, шифтдан чакка ўтар эди. Оммавий қабулдаги мурожаатлардан сўнг ҳечдан кўра кеч деганларидек, том ёпиш ишлари бошланиб кетди. Мутасаддилар фасадларни таъмирлаш, фрамуга ойналарни янгилаш муаммоларини ҳам ҳал қилиб беришди.\nЯнгийўл шаҳри “Гулистон” маҳалласи аҳолиси эса сув босими пастлигидан шикоят қилди. Ҳудуддаги кўп қаватли уйларга оби ҳаёт тўлиқ етиб бормас экан. Бу мурожаат жойига чиқиб ўрганилгач, марказий ичимлик суви қувурини янгилашга киришилди. Бу билан кўп қаватли 24 та уй, 2 та ижтимоий соҳа объектига юқори босимда сув етказишга эришилади.\nЭлектр энергияси таъминоти бўйича 5 та трансформатор янгиланди, 638 та электр ҳисоблагич ўрнатилди, 2,1 км СИП кабель тортилди ва 39 та таянч устунлар янгисига алмаштирилиб берилди.\nЖумладан, Янгийўл шаҳри “Рамадон” маҳалласидаги трансформатор эскириб кетгани сабабли кўп қаватли 3 та уй ва 600 дан зиёд оилалар истиқомат қилаётган уйларнинг электр энергиясида кўп узилиш юз берар эди. Маҳалла аҳолиси оммавий қабулга шу ҳақда мурожаат қилгач, бир кун ичида янги трансформатор ўрнатилиб, муаммо ҳал қилинди.\nГаз таъминотида 3 нафар кам таъминланган оила қарздорлик сабабли тармоқдан узилган газ тармоғига қайта уланди, 2 та ГТП да таъмирлаш олиб борилди, 2 та кўп қаватли уйнинг 49 та хонадони газ тармоғига улаб берилди, МФЙга 265 дона газ баллони етказиб берилди.\nЙўл таъмири бўйича 8,8 км асфальт йўл жорий таъмирланди. Узунлиги 45 метр, эни 10 метр кўприк қурилиши бошланди (7,5 млрд. сўмлик).\nХусусан, Тошкент тумани “Алишер Навоий” маҳалласидаги ички кўчалар таъмирталаблиги анчадан буён ҳақли эътирозларга сабаб бўлаётган эди. Аҳоли мурожаатидан сўнг ички кўчаларга майдаланган тош тўшалиб, асфальт қилишга киришилди.\nСоғлиқни сақлаш тизими бўйича Бўка тумани 2 та МФЙда (Даштобод ва Хўжақўрғон) тиббиёт пунктини ташкил қилиш бўйича келишилди; бандлик масаласида 59 нафар фуқаро доимий иш билан таъминланди; халқ таълими масаласи бўйича 27 та ўқитувчи ва ёш ОТМ битирувчилари ишга қабул қилинди; мактабгача таълим масаласи соҳасида 75 та оилавий МТМ ва 2 та давлат хусусий шерикчилик асосида МТМни очиш бўйича келишув ижобий хал қилинди.\nТошкент вилоятида ташкил қилинган оммавий қабулларда 3 минг 93 та мурожаат асосида 3 минг 195 та масала кўриб чиқилди. Қарийб 1 мингта масалага жойида ечим топилган бўлса, 686 та мурожаат эгасига ҳуқуқий тушунтириш ва маслаҳат берилди, 1 минг 510 та мурожаат бўйича аниқ муддат ва масъуллар белгиланиб, назоратга олинди.\nДилноза 6 октябр 2020 11:06\nЯхши ишла бошлашипти ишсиз одамлани иш билан таминласа яхши буларди.\nЎзбекистон янгиликлари » Сиёсат » Сайёр қабуллар: эътибор марказида Тошкент вилояти


Ўзбекистон аёллар термаси “Уч миллат кубоги” ғолибига айланди\n21 август, 2017, 09:43\nҚирғизистон пойтахти Бишкек шаҳрида аёллар терма жамоалари ўртасидаги “Уч миллат кубоги” халқаро ўртоқлик турнири ўз якунига етди. Барча ўйинларда ғалаба қозонган Ўзбекистон аёллар термаси мусобақа ғолибига айланди.\nКеча, 20 август куни сўнгги тур ўйини бўлиб ўтди. Унда Ўзбекистон аёллар термаси Қирғизистонни 1:0 ҳисобида мағлубиятга учратди.\nТерма жамоалар турнир давомида икки мартадан ўзаро куч синашди. Ўзбекистон аёллар термаси Қозоғистонга қарши ўйинларда 7:0 ва 6:0 ҳисобида зафар қучган бўлса, Қирғизистон 3:1 ва 1:0 ҳисобида таслим этилди.\nГол: Шаҳноза Қурбонова (76)\nОгоҳлантириш: Юлдуз Набиева (80) – Айжан Боронбекова (59), Кенже Ирисбек қизи (62)


Хоразмда ота ўз ўғлини ўлдириб қўйди - Darakchi\nЖИНОЯТ 18.01.2022, 14:47\nБоғот туманида ота маст ҳолатда ўз ўғлини пичоқлаб ўлдирди. Бу ҳақда Боғот тумани ҳокимлиги ахборот хизмати хабар берди.\nМаълум қилинишича, 60 ёшли Азамат Иброҳимов (исм- фамилиялари ўзгартирилган) муқаддам содир қилган жиноятлари учун бир неча бор суднинг қора курсисига ўтириб, жазоланган бўлсада, бундан ўзига тегишли хулосаларни чиқариб олмасдан яна жиноят содир этди.\nАввалига муқаддам содир қилган жиноий қилмишлари учун жазосини ўтаб келиб, оиласи билан тинч-осуда ҳаёт кечирарди. Бироқ, кейинчалик спиртли ичкилик ичишга ружу қўйди.\nИчиб, тинчгина ўтирса ҳам майли, тўполон қилиб ҳаммани безор қилишни одат қилди. Кундалик жанжаллардан безиган кичик ўғил алоҳида уйга чиқиб кетди.\nБебош отанинг хархашасини кўтариш катта ўғилга қолди. Катта ўғил ҳам отаси ичган кунлари бошқа қариндошлариникида тунарди.\nФожиа юз берган куни, яъни 2021 йил 8 май куни ҳам Урганч шаҳрида ишлари билан юрган кичик ўғилга акаси қўнғироқ қилиб, отаси яна ичиб олиб, хурмача қилиқларини бошлаганлигини, маҳалла фуқаролар йиғини раиси билан ҳам тинчлантира олишма олмаётганликларини айтиб нолиган ва шу сабабли ўзи ҳам келиб, отасини уйига киритиб тинчлантиришда ёрдам сўраган.\nКун ботар пайт дўстининг машинасида уйига келган кичик ўғил ва ака бир амаллаб маст-аласт отасини уйига киргизиб, ётқизишди ва енгил тин олган ака укасига отаси ухлаб қолганига ишонч ҳосил қилганидан кейин биргаликда дам олишини айтиб, ўзи билан келган дўстининг машинасида кутиб туришини айтади ва отаси ухлаб ётган уйнинг эшигини ёпиб қўйиш учун уйи томонга бурилади.\nБироқ, ичкилик таъсирида ақли хиралашган ота ўғилларининг ўзини тинчлантириш учун қилган ҳаракатларини ҳақорат каби қабул қилиб, ҳалигача тинчланмаган эди ва турли бемаъни хаёллар таъсирида ошхонага кириб қўлига пичоқ олади.\nТашқарида эса «отам тинчланди» деб ўйлаб эндигина кетмоқчи бўлиб турган катта ўғил, ногаҳон кўксига санчилган пичоқ ҳамда отасининг «сенга шу керакмиди, ўлсанг ўлиб кет...» деган ҳайқириғидан карахт ҳолатга тушиб, кўксини чангаллаб қолди.\nЕтказилган жароҳат шу даражада оғир эдики, унинг зудлик билан туман Тиббиёт бирлашмасининг жонлантириш бўлимига ётқизилгани ҳам, тезкор муолажалар олиб борилгани ҳам сақлаб қола олмади, ёш ва навқирон йигитнинг ҳаётига нуқта қўйди.\nЖиноят ишлари бўйича Боғот туман суди Азамат Иброҳимовга 10 йилга озодликдан маҳрум этиш жазосини тайинлади.\nПискентда ер сотиб пул ишламоқчи бўлган кадастр ходимлари қўлга тушди\nТошкентда қўшнисининг уйини ўмармоқчи бўлган шахс қўлга олинди\nНоринда фуқарони ўқишга киритиб қўйишни ваъда қилган фирибгар ва унинг Тошкент шаҳридаги шериги ушланди


BOXING Telegram Web\nHome » America/USA » BOXING » Telegram Webview\nМей работает с Джервонтой Дэвисом\n61.6K viewsWBS, edited 12:02\nМейвезернинг UFCдаги дебют жанги учун қанча гонорар олиши маълум бўлди\n63.9K viewsWBS, edited 12:06\nАфсонавий енгилмас боксчи Флойд Мейвезернинг ММА қоидалари бўйича ўтказадиган илк жангидан қанча гонорар олиши маълум қилинди.\nУнга кўра америкалик боксчи камида 300 миллион доллар гонорарга эга бўлади. Бешта вазн тоифасида собиқ жаҳон чемпиони октагонда жанг ўтказишни режалаштиряпти.\nThe Daily Mail нашрининг хабар беришича, Флойднинг UFCдаги илк жанги учун айнан 300 миллион доллар ваъда қилиняпти. Ҳозирча рақиб номи маълум эмас. Айни пайтда Мейвезер ММА машғулотларида иштирок этяпти.\n68.6K viewsWBS, 12:07\nУайлдерга Жошуа билан жанг учун 12,5 миллион доллар таклиф қилишди\n72.1K viewsWBS, edited 17:22\nМейвезер vs Макгрегор-2. Жанг октагонда бўлади. Қоидалар эса бироз ғалати...\n76.7K viewsWBS, edited 17:24\nЕнгилмас боксчи Флойд Мейвезер ҳамда аралаш қоидалар бўйича UFC чемпиони Конор Макгрегор ўртасида иккинчи жангнинг ўтказилиши тобора ойдинлашиб бормоқда.\nМатбуотда жанг қоидалари ҳақидаги хабарлар пайдо бўлди. Унга кўра, ҳар икки спортчи октагонга оёқ кийимисиз чиқишади. Қўлқоплар одатий ММА жангларидаги каби бўлади.\nЖанг давомида рақибга оёқда зарба бериш мумкин эмас. Шунингдек, тизза ва тирсакларни ишлатишга ҳам рухсат берилмайди. Клинч ҳолатида курашиш мумкин.\nОктагондаги жанг 5 раунддан иборат бўлади. Ҳар бир раунд 5 дақиқа давом этади. Вазн тоифаси Конор учун жуда ҳам мос бўлган 70 кг этиб белгиланди. Ҳозирча жангнинг қачон ва қаерда ўтказилиши ҳақидаги маълумотлар берилмаган.\n85.5K viewsWBS, 17:28\nРасман. Тайсон Фьюри қайтмоқда, жанг санаси ҳам маълум\n87.3K viewsWBS, edited 02:54\nСупероғир вазн тоифасида собиқ жаҳон чемпиони Тайсон Фьюри расман яна катта боксга қайтмоқда.\nБританиялик енгилмас боксчи таниқли промоутер Френк Уоррен билан ҳамкорлик қилади. Тайсон Уоррен билан битта жанг учун шартнома ҳам имзолади.\nBoxing Scene нашри хабарига кўра, Фьюри 9 июнь куни Манчестер шаҳрида рингга кўтарилади. Ҳозирча унинг рақиби маълум эмас. Тайсон Фьюрининг сўнгги жанги 2015 йилнинг ноябрь ойида Владимир Кличкога қарши ўтказилган ва ўшанда шов-шувли ғалабага эришганди.\n92.8K viewsWBS, edited 03:05\nСауль Альварес касалхонага тушиб қолди, хатто операция ҳам қилинди\n97.5K viewsWBS, edited 08:11\nМексикалик боксчи Сауль “Канело” Альварес касалхонага тушиб қолди.\nБу маълумотни Golden Boy Promotions промоутерлик компанияси расмий вакиллари ҳам тасдиқлашди.\n“Ҳа, Альварес касалхонада ва у жарроҳлик столига ҳам ётишга улгурди. Лекин бу косметик операция бўлиб, боксчининг ҳаётига ҳеч қандай хавф солмаяпти. Бошқа ҳеч қандай маълумот бера олмаймиз”, — дейилади компания расмий баёнотида.\nАйни пайтда Сауль Альварес Гвадалахара шаҳрида хусусий шифохоналарнинг бирида бўлиб турибди.\n103.2K viewsWBS, 08:11